amanoisuno/poet huggingface dataset:
與李章武贈荅詩 三 王氏婦
河漢已傾斜，神魂欲超越。願郎更迴抱，終天從此訣。
與李章武贈荅詩 四 王氏婦
分從幽顯隔，豈謂有佳期。寧辭重重別，所歎去何之。
與李章武贈荅詩 五 王氏婦
昔辭懷後會，今別便終天。新悲與舊恨，千古閉窮泉。
與李章武贈荅詩 六 王氏婦
後期杳無約，前恨已相尋。別路無行信，何因得寄心。
與李章武贈荅詩 七 王氏婦
水不西歸月暫圓，令人惆悵古城邊。蕭條明早分岐路，知更相逢何歲年。
李助爲章武賦 王氏婦
石沈遼海闊，劍別楚天長。會合知無日，離心滿夕陽。
與曾季衡冥會詩 一 王麗真
五原分袂真吳越，燕拆鶯離芳草歇。年少煙花處處春，北邙空恨清秋月。
與曾季衡冥會詩 二 王麗真
莎草青青雁欲歸，玉腮珠淚灑臨岐。雲鬟飄去香風盡，愁見鶯啼紅樹枝。
贈段何 客戶里女子
樂廣清羸經幾年，姹娘相托不論錢。輕盈妙質歸何處，惆悵碧樓紅玉鈿。
謝王軒 西施
妾自吳宮還越國，素衣千載無人識。當時心比金石堅，今日爲君堅不得。
王軒題西施石詩 西施
嶺上千峰秀，江邊細草春。今逢浣紗石，不見浣紗人。
軒詩 西施
佳人去千載，溪山久寂寞。野水浮白煙，巖花自開落。猨鳥舊清音，風月閑樓閣。無語立斜陽，幽情入天幕。
西施詩 西施
高花巖外曉相鮮，幽鳥雨中啼不歇。紅雲飛過大江西，從此人間怨風月。
軒詩 西施
當時計拙笑將軍，何事安邦賴美人。一自仙葩入吳國，從茲越國更無春。
西施詩 西施
雲霞出沒羣峰外，鷗鳥浮沈一水間。一自越兵齊振地，夢魂不到虎丘山。
與蕭曠冥會詩 一 甄后
玉筯凝腮憶魏宮，朱弦一弄洗清風。明晨追賞應愁寂，沙渚煙銷翠羽空。
與蕭曠冥會詩 二 甄后
織綃泉底少歡娛，更勸蕭郎盡酒壺。愁見玉琴彈別鶴，又將清淚滴真珠。
與蕭曠冥會詩 三 甄后
紅蘭吐豔間夭桃，自喜尋芳數已遭。珠珮鶴橋從此斷，遙天空恨碧雲高。
與顏濬冥會詩 一 陳宮妃嬪
秋草荒臺響夜蛩，白楊凋盡減悲風。綵箋曾擘欺江總，綺閣塵消玉樹空。
與顏濬冥會詩 二 陳宮妃嬪
寶閣排雲稱望仙，五雲高豔擁朝天。清溪猶有當時月，應照瓊花綻綺筵。
與顏濬冥會詩 三 陳宮妃嬪
素魄初圓恨翠娥，繁華濃豔竟如何。南朝唯有長江水，依舊門前作逝波。
與顏濬冥會詩 四 陳宮妃嬪
簫管清吟怨麗華，秋江寒月綺窗斜。慚非後主題箋客，得見臨春閣上花。
贈楊藴中 薛濤
玉漏聲長燈耿耿，東牆西牆時見影。月明窗外子規啼，忍使孤魂愁夜永。
葬後見形詩 孟蜀妃張太華
獨臥經秋墮鬢蟬，白楊風起不成眠。尋思往日椒房寵，淚濕衣襟損翠鈿。
謝李若沖 孟蜀妃張太華
符吏匆匆叩夜扃，便隨金簡出幽冥。蒙師薦拔恩非淺，領得生神九過經。
幽恨詩 安邑坊女
卜得上峽日，秋江風浪多。巴陵一夜雨，腸斷木蘭歌。
檢悼亡姬詩 韋檢亡姬
寶劒化龍歸碧落，嫦娥隨月下黃泉。一杯酒向青春晚，寂寞書窗恨獨眠。
夢後自題 韋檢亡姬
白浪漫漫去不迴，浮雲飛盡日西頹。始皇陵上千年樹，銀鴨金鳧也變灰。
與夫同詠詩 一 蘇檢妻
楚水平如鏡，周迴白鳥飛。金陵幾多地，一去不知歸。
與夫同詠詩 二 蘇檢妻
還吳東去過澄城，樓上清風酒半醒。想得到家春已暮，海棠千樹已凋零。
冥會詩 一 宮嬪
爭不逢人話此身，此身長夜不知春。自從國破家亡後，隴上惟添芳草新。
冥會詩 二 宮嬪
休說人間恨戀多，況逢佳客此相過。堂中縱有千般樂，爭及陽春一曲歌。
冥會詩 三 宮嬪
幽谷窮花似妾身，縱懷香豔吐無因。多情公子能相訪，應解回風暫借春。
冥會詩 四 宮嬪
恩情未足曉光催，數朵眠花未得開。却羨一雙金扼臂，得隨人世出將來。
與謝翶贈荅詩 一 金車美人
陽臺後會杳無期，碧樹煙深玉漏遲。半夜香風滿庭月，花前空賦別離詩。
與謝翶贈荅詩 二 金車美人
相思無路莫相思，風裏花開只片時。惆悵金閨却歸去，曉鶯啼斷綠楊枝。
與謝翶贈荅詩 三 金車美人
一紙華箋灑碧雲，餘香猶在墨猶新。空添滿目淒涼事，不見三山縹緲人。斜月照衣今夜夢，落花啼鳥去年春。紅閨更有堪愁處，窗上蟲絲几上塵。
與謝翶贈荅詩 四 金車美人
惆悵佳期一夢中，武陵春色盡成空。欲知離別偏堪恨，只爲音塵兩不通。愁態上眉凝淺綠，淚痕侵臉落輕紅。雙輪暫與王孫駐，明日西馳又向東。
贈朋詩 魏朋妻
孤墳臨清江，每覩白日晚。松影搖長風，蟾光落嵓甸。故鄉千里餘，親戚罕相見。望望空雲山，哀哀淚如霰。恨爲泉臺客，復此異鄉縣。願言敦疇昔，勿以棄疵賤。
題明月堂二首 一 劉氏亡婦
蟬鬢驚秋華髮新，可憐紅隙盡埃塵。西山一夢何年覺，明月堂前不見人。
題明月堂二首 二 劉氏亡婦
玉鉤風急響丁東，回首西山似夢中。明月堂前人不到，庭前一夜老秋風。
詩 故臺城妓
歌罷玉樓月，舞殘金縷衣。勻鈿收迸節，歛黛別重闈。網斷蛛猶織，梁春燕不歸。那堪回首處，江步野棠飛。
金陵詞 故臺城妓
宮中細草香紅濕，宮內纖腰碧窗泣。唯有虹梁春燕雛，猶傍珠簾玉鉤立。
詩 一 無名鬼
江上檣竿一百尺，山中樓臺十二重。山僧樓上望江上，指點檣竿笑殺儂。
詩 二 無名鬼
仙人未必便仙去，還在人間人不知。手把白鬚從兩鹿，相逢却問姓名誰。
句 穠華
柏堂新成樂未央，迴來迴去繞裴郎。
句 張守中
薄命蘇秦頻去國，多情潘岳旋興悲。今夜若棲芳草徑，爲傳幽意達王孫。
渾家門客聯句 一 不詳
自與渾家鄰，馨香遂滿身。無心好清靜，人用去灰塵。
渾家門客聯句 二 不詳
終朝每去依煙火，春至還歸養子孫。曾向苻王筆端坐，爾來求食渾家門。
長鬚國駙馬詠妻 不詳
花無葉不妍，女無鬚亦醜。丈人試遣惣無，未必不如惣有。
原陵老翁吟 不詳
野田荆棘春，閨閣綺羅新。出沒頭上日，生死眼前人。欲知我家在何處，北邙松柏正爲鄰。洛陽女兒羅綺多，無奈孤翁老去何，奈爾何。正色鴻燾，神思化伐。穹施后承，光負玄設。嘔淪吐萌，垠倪散截。迷腸郗曲，䨴零霾曀。雀燬龜水，健馳御屈。拿尾研動，袾袾哳哳。㳷用祕功，以嶺以穴。柂薪伐藥，莽榤萬茁。嘔律則祥，佛倫惟薩。牡虛無有，頤咽蘂屑。肇素未來，晦明興滅。五行七曜，成此閏餘。上帝降靈，歲且涒徐。蛇蛻其皮，吾亦神攄。九九六六，束身天除。何以充喉，吐納太虛。何以蔽踝，霞袂雲袽。哀爾浮生，櫛比荒墟。吾復麗氣，還形之初。在帝左右，道濟忽諸。
嚴含質詩 一 不詳
昔爲仙子今爲虎，流落陰崖足風雨。更將斑毳被余身，千載空山萬般苦。
嚴含質詩 二 不詳
下玄八千億甲子，丹飛先生嚴含質。謫下中天被斑革，六千甲子，血食澗飲廁猨狖。下濁界，景雲元紀升太一。
李微詩 不詳
偶因狂疾成殊類，災患相任不可逃。今日爪牙誰敢敵，當時聲跡共相高。我爲異物蓬茅下，君已乘軺氣勢豪。此夕溪山對明月，不成長嘯但成嗥。
維揚空莊四怪聯句 不詳
齊紈魯縞如霜雪，寥亮高聲予所發。嘉賓良會清夜時，煌煌燈燭我能持。清冷之泉候朝汲，桑綆相牽常出入。爨薪貯泉相煎熬，充他口腹我爲勞。
柳藏經二絕句 一 不詳
寒水停園沼，秋池滿敗荷。杜門窮典籍，所得事今多。
柳藏經二絕句 二 不詳
誰謂三才貴，余觀萬化同。心虛嫌蠹食，年老怯狂風。
東陽夜怪詩 一 不詳
誰家掃雪滿庭前，萬壑千峰在一拳。吾心不覺侵衣冷，曾向此中居幾年。
東陽夜怪詩 二 不詳
擁褐藏名無定蹤，流沙千里度衰容。傳得南宗心地後，此身應便老雙峰。
東陽夜怪詩 三 不詳
爲有閻浮珍重因，遠離西國赴咸秦。自從無力休行道，且作頭陀不繫身。
東陽夜怪詩 四 不詳
長安城東洛陽道，車輪不息塵浩浩。爭利貪前競著鞭，相逢盡是塵中老。
東陽夜怪詩 五 不詳
日晚長川不計程，離羣獨步不能鳴。賴有青青河畔草，春來猶得慰羈情。
東陽夜怪詩 六 不詳
愛此飄颻六出公，輕瓊冷絮舞長空。當時正逐秦丞相，騰躑川原喜北風。
東陽夜怪詩 七 不詳
事君同樂義同憂，那校糟糠滿志休。不是守株空待兔，終當逐鹿出林丘。
東陽夜怪詩 八 不詳
少年長負飢鷹用，內顧曾無寵鶴心。秋草驅除思去宇，平原毛血興從禽。
東陽夜怪詩 九 不詳
舞鏡爭鸞綵，臨場定鶻拳。正思仙仗日，翹首仰樓前。
東陽夜怪詩 十 不詳
養鬬形如木，迎春質似泥。信如風雨在，何憚跡卑棲。
東陽夜怪詩 十一 不詳
爲脫田文難，常懷紀渻恩。欲知疎野態，霜曉叫荒村。
東陽夜怪詩 十二 不詳
亂魯負虛名，遊秦感甯生。候驚丞相喘，用識葛盧鳴。黍稷滋農具，軒車乏道情。近來筋力退，一志在歸耕。
東陽夜怪詩 十三 不詳
爲慙食肉主恩深，日晏蟠蜿臥錦衾。且學志人知白黑，那將好爵動吾心。
東陽夜怪詩 十四 不詳
鳥鼠是家川，周王昔獵賢。一從離子卯，應見海桑田。
田四郎求婚聯句 不詳
一點紅裳出翠微，秋天雲靜月離離。天曹使者徒回首，何不從他九族卑。
筆精詩 一 不詳
昔荷蒙恬惠，尋遭仲叔投。夫君不指使，何處覓銀鈎。
筆精詩 二 不詳
學問從君有，詩書自我傳。須知王逸少，名價動千年。
筆精詩 三 不詳
能令音信通千里，解致龍蛇運八行。惆悵江生不相賞，應緣自負好文章。
二斑與甯茵賦詩 一 不詳
曉讀雲水靜，夜吟山月高。焉能履虎尾，豈用學牛刀。
二斑與甯茵賦詩 二 不詳
但得居林嘯，焉能當路蹲。渡河何所適，終是怯劉琨。
二斑與甯茵賦詩 三 不詳
無非悲甯戚，終是怯庖丁。若遇龔爲守，蹄涔向北溟。
白田獺魅別村女詩 不詳
潮來逐潮上，潮落在空灘。有來終有去，情易復情難。腸斷腸中子，明月秋江寒。
邢君才舊宅三怪詩 一 不詳
昔日炎炎徒自知，今無烽竈欲何爲。可憐國柄全無用，曾見家人下第時。
邢君才舊宅三怪詩 二 不詳
當時得意氣填心，一曲君前直萬金。今日不如庭下竹，風來猶得學龍吟。
邢君才舊宅三怪詩 三 不詳
頭焦鬢禿但心存，力盡塵埃不復論。莫笑今來同腐草，曾經終日掃朱門。
維揚少年與孟氏贈荅詩 一 不詳
可惜春時節，依然獨自遊。無端兩行淚，長祇對花流。
維揚少年與孟氏贈荅詩 二 不詳
誰家少年兒，心中暗自欺。不道終不可，可即恐郎知。
維揚少年與孟氏贈荅詩 三 不詳
神女得張碩，文君遇長卿。逢時兩相得，聊足慰多情。
胡志忠題戶 不詳
恃勇禍必嬰，恃強勢必傾。胡爲萬金子，而與惡物爭。休將逝魄趨府庭，止於此館歸冥冥。
高侍郎詩 不詳
危冠高袖楚宮妝，獨步閑庭逐夜涼。自把玉簪敲砌竹，清歌一曲月如霜。
呂氏宅妖誓師詞 不詳
天馬斜飛度三止，上將橫行擊四方。輜車直入無迴翔，六甲次第不乖行。
袁少年詩 一 不詳
風波千里闊，臺榭半天高。此興將何比，身知插羽毛。
袁少年詩 二 不詳
峰巒多秀色，松桂足清聲。自有山林趣，全忘城闕情。
袁少年詩 三 不詳
羅浮南海外，昔日已聞之。千里來游覽，幽情我自知。
東柯院妖謔杜令 一 不詳
雖共蒿蘭伍，南朝有宗祖。莫打綠袍人，空中且歌舞。
東柯院妖謔杜令 二 不詳
堪憐木邊土，非兒不似女。瘦馬上高山，登臨何自苦。
魚腹丹書 不詳
九登龍門山，三飲太湖水。畢竟不成龍，命負張胡子。
孫長史女與焦封贈荅詩 一 不詳
妾失鴛鴦伴，君方萍梗遊。少年懽醉後，只恐苦相留。
孫長史女與焦封贈荅詩 二 不詳
心常名宦外，終不恥狂遊。誤入桃源裏，仙家爭肯留。
孫長史女與焦封贈荅詩 三 不詳
鵲橋織女會，也是不多時。今日送君處，羞言連理枝。
孫長史女與焦封贈荅詩 四 不詳
但保同心結，無勞織錦詩。蘇秦求富貴，自有一回時。
石甕寺燈魅詩 一 不詳
涼風暮起驪山空，長生殿鏁霜葉紅。朝來試入華清宮，分明憶得開元中。
石甕寺燈魅詩 二 不詳
金殿不勝秋，月斜石樓冷。誰是相顧人，褰帷弔孤影。
石甕寺燈魅詩 三 不詳
煙滅石樓空，悠悠永夜中。虛心怯秋雨，豔質畏飄風。向壁殘花碎，侵堦墜葉紅。還如失羣鶴，飲恨在雕籠。
洛下女郎歌 一 不詳
皎潔玉顏勝白雪，況乃當年對風月。沈吟不敢怨春風，自歎容華暗消歇。
洛下女郎歌 二 不詳
絳衣披拂露盈盈，淡染胭脂一朵輕。自恨紅顏留不住，莫怨春風道薄情。
袁長官女詩 一 不詳
彼見是忘憂，此看同腐草。青山與白雲，方展我懷抱。
袁長官女詩 二 不詳
剛被恩情役此心，無端變化幾湮沈。不知逐伴歸山去，長笑一聲煙霧深。
真符女與申屠澄贈和詩 一 不詳
一尉慙梅福，三年媿孟光。此情何所喻，川上有鴛鴦。
真符女與申屠澄贈和詩 二 不詳
琴瑟情雖重，山林志自深。常憂時節變，辜負百年心。
夭桃詩 不詳
鉛華久御向人間，欲捨鉛華更慘顏。縱有青丘吟夜月，無因重照舊雲鬟。
妙香詞 不詳
勸君酒莫辭，花落拋舊枝。只有北邙山下月，清光到死也相隨。
廬山女贈朱朴 一 不詳
但持冰潔心，不識風霜冷。任是懷禮容，無人顧形影。
廬山女贈朱朴 二 不詳
知君久積池塘夢，遣我方思變動來。操執若同顏叔子，今宵寧免淚盈顋。
青蘿帳女贈穆郎 褰帳 不詳
揉藍綠色麴塵開，靜見三星入坐來。桂影已圓攀折後，子孫長作棟梁材。
青蘿帳女贈穆郎 題碧花牋 不詳
珠露素中書繾綣，青蘿帳裏寄鴛鴦。自憐孤影清秋夕，灑淚裴回滴冷光。
新林驛女吟示歐陽訓 不詳
月明階悄悄，影隻腰身小。誰是鶱翔人，願爲比翼鳥。
新林驛女吟示歐陽訓 擊盤歌送歐陽訓酒 不詳
飛燕身輕未是輕，枉將弱質在巖扃。今來不得同鴛枕，相伴神魂入杳冥。
白衣女子木葉上詩 不詳
桃花洞口開，香蘂落莓苔。佳景雖堪翫，蕭郎殊未來。
白衣女子木葉上詩 席上歌 不詳
洞府深沈春日長，山花無主自芬芳。凭闌寂寂看明月，欲種桃花待阮郎。
鳳皇臺怪和歌四首 一 不詳
深閨閑鎖難成夢，那得同衾共繡牀。一自與郎江上別，霜天更自覺宵長。
鳳皇臺怪和歌四首 二 不詳
愁聽黃鶯喚友聲，空閨曙色夢初成。窗間總有花牋紙，難寄妾心字字明。
鳳皇臺怪和歌四首 三 不詳
寂靜璇閨度歲年，竝頭蓮葉又如錢。愁人獨處那堪此，安得君來獨枕眠。
鳳皇臺怪和歌四首 四 不詳
臥病匡牀香屢添，夜深猶有一絲煙。懷君無計能成夢，更恨砧聲到枕邊。
夢丹書 肅宗
厥不云乎，惟其惟時。上天所保，福祿不虧。
夢黃衣童子歌 代宗
中五之德方峨峨，胡胡呼呼何奈何。
夢中美人歌 邢鳳
長安少女踏春陽，何處春陽不斷腸？舞袖弓彎渾忘却，羅衣空換九秋霜。
葬西施挽歌 王炎
西望吳王國，雲書鳳字牌。連江起珠帳，擇地葬金釵。滿地紅心草，三層碧玉階。春風無處所，悽恨不勝懷。
秦夢詩三首 一 沈亞之
泣葬一枝紅，生同死不同。金鈿墜芳草，香繡滿春風。舊日聞簫處，高樓當月中。梨花寒食夜，深閉翠微宮。
秦夢詩三首 二 沈亞之
擊髆舞，恨滿煙光無處所。淚如雨，欲擬著辭不成語。金鳳銜紅舊繡衣，幾度宮中同看舞。人間春日正歡樂，日暮東風何處去。
秦夢詩三首 三 沈亞之
君王多感放東歸，從此秦宮不復期。春景似傷秦喪主，落花如雨淚燕脂。
夢中詩 盧獻卿
卜築郊原古，青山無四鄰。扶疎遶屋樹，寂寞獨歸人。
夢爲吳泰伯作勝兒歌 劉景復
繁弦已停雜吹歇，勝兒調弄邏娑撥。四弦攏撚三五聲，喚起邊風駐明月。大聲嘈嘈奔淈淈，浪蹙波翻倒溟渤。小弦切切怨颸颸，鬼哭神悲秋窸窣。倒腕斜挑摯流電，春雷直戛騰秋鶻。漢妃徒得端正名，秦女虛誇有仙骨。我聞天寶十年前，涼州未作西戎窟。麻衣右衽皆漢民，不省胡塵暫蓬勃。太平之末狂胡亂，犬豕崩騰恣唐突。玄宗未到萬里橋，東洛西京一時沒。漢土民皆沒爲虜，飲恨吞聲空嗢咽。時看漢月望漢天，怨氣衝星成彗孛。國門之西八九鎮，高城深壘閉閑卒。河湟咫尺不能收，輓粟推車徒兀兀。今朝聞奏涼州曲，使我心神暗超忽。勝兒若向邊塞彈，征人淚血應闌干。
夢中辭 郭仁表
飄風暴雨可思惟，鶴望巢門歛翅飛，吾道之宗正可依。
夢白衣婦人歌詞 一 盧絳
玉京人去秋簫索，畫簷鵲起梧桐落。欹枕悄無言，月和殘夢圓。背燈惟暗泣，甚處碪聲急。眉黛小山攢，芭蕉生暮寒。
夢白衣婦人歌詞 二 盧絳
清風明月夜深時，箕箒盧郎恨已遲。他日孟家坡上約，再來相見是佳期。
夢舜撫琴歌 張生
南風薰薰兮草芊芊，妙有之音兮歸清弦。蕩蕩之教兮由自然，熈熈之化兮吾道全，薰薰兮思何傳。
夢康仙示詩 漳郡守
賣藥因循未得還，却因耽酒到人間。有心只戀琵琶坂，無意更登山上山。
夢中歌 獨孤遐叔妻白氏
今夕何夕，存耶沒耶。良人去兮天之涯，園樹傷心兮三見花。
夢中歌 一 張生妻
歎衰草，絡緯聲切切。良人一去不復還，今夕坐愁鬢如雪。
夢中歌 二 張生妻
勸君酒，君莫辭。落花徒繞枝，流水無返期。
夢中歌 三 張生妻
怨空閨，秋日亦難暮。夫壻斷音書，遙天鴈空度。
夢中歌 四 張生妻
切切夕風急，露滋庭草濕。良人去不回，焉知掩閨泣。
夢中歌 五 張生妻
螢火穿白楊，悲風入荒草。疑是夢中遊，愁迷故園道。
夢中歌 六 張生妻
花前始相見，花下又相送。何必言夢中，人生盡如夢。
夢王尚書口授吟 張氏女
鬟梳鬧掃學宮妝，獨立閑庭納夜涼。手把玉簪敲砌竹，清歌一曲月如霜。
歌 一 病狂人
踏陽春，人間三月雨和塵。陽春踏，秋風起，腸斷人間白髮人。
歌 二 病狂人
五靈華，曉玲瓏，天府由來汝府中。惆悵此情言不盡，一丸蘿蔔火吾宮。
題禪窟蘭若 陳季卿
霜鐘鳴時夕風急，亂鴉又望寒林集。此時輟櫂悲且吟，獨向蓮華一峰立。
題潼關普通院門 陳季卿
度關悲失志，萬緒亂心機。下坂馬無力，掃門塵滿衣。計謀多不就，心口自相違。已作羞歸計，還勝羞不歸。
江亭晚望題書齋 陳季卿
立向江亭滿目愁，十年前事信悠悠。田園已逐浮雲散，鄉里半隨逝水流。川上莫逢諸釣叟，浦邊難得舊沙鷗。不緣齒發未遲暮，吟對遠山堪白頭。
別妻 陳季卿
月斜寒露白，此夕去留心。酒至添愁飲，詩成和淚吟。離歌悽鳳管，別鶴怨瑤琴。明夜相思處，秋風吹半衾。
夢中語 杜牧
辭春不及秋，昆脚與皆頭。
夢中詩 胥偃
昔作樹頭花，今爲塚中骨。
夢中語 曾崇範妻
田頭有鹿跡，由尾著日炙。
嘲蘇世長 高祖
名長意短，口正心邪。棄忠貞於鄭國，忘信義於吾家。
戲題畫 睿宗
喚出眼，何用苦深藏。縮却鼻，何畏不聞香。
嘲蕭瑀射 歐陽詢
急風吹緩箭，弱手馭強弓。欲高飜復下，應西還更東。十迴俱著地，兩手幷擎空。借問誰爲此，乃應是宋公。
與歐陽詢互嘲 一 長孫無忌
聳膊成山字，埋肩不出頭。誰家麟角上，畫此一獼猴。
與歐陽詢互嘲 二 長孫無忌
索頭連背暖，漫襠畏肚寒。只因心渾渾，所以面團團。
爲溫僕射嘲竹 裴略
竹，風吹青肅肅，凌冬葉不凋，經春子不熟。虚心未得待國士，皮上何湏生節目。
嘲高士廉木履 選人
刺鼻何曾嚏，蹋面不知嗔。高生兩箇齒，自謂得勝人。
嘲許子儒 竇昉
不能專習禮，虛心強覓階。一年辭爵弁，半歲履麻鞋。瓦惡頻蒙𢸗，墻虛屢被扠。映樹便側睡，過匱即放乖。歲暮良工畢，言是越朋儕。今日綸言降，方知愚計喎。
與趙神德互嘲 梁寶
趙神德，天上既無雲，閃電何以無準則。向者入門來，案後惟見一挺墨。官裏料朱砂，半眼供一國。磨公小拇指，塗得太社北。
與講師互謔 釋元康
甘桃不結實，苦李壓低枝。輪王千箇子，巷伯勿孫兒。
詠興善寺佛殿災 李榮
道善何曾善，言興且不興。如來燒赤盡，惟有一羣僧。
敘可笑事 張元一
朱前疑著綠，逯仁傑著朱。閻知微騎馬，馬吉甫騎驢。將名作姓李千里，將姓作名吳栖梧。左臺胡御史，右臺御史胡。
嘲武懿宗 張元一
長弓短度箭，蜀馬臨階騗。去賊七百里，隈墻獨自戰。忽然逢著賊，騎豬向南𧾩。
又嘲武懿宗 張元一
裹頭極草草，掠鬢不菶菶。未見桃花面皮，漫作杏子眼孔。
詠靜樂縣主 張元一
馬帶桃花錦，帬銜綠草羅。定知幃帽底，儀容似大哥。
嘲格輔元 杜易簡
有恥宿龍門，精彩先瞰渾。眼瘦呈近店，睡響徹遙林。埒囊將舊識，製被異新婚。誰言驄馬使，飜作蟄熊蹲。
始平諧詩 石抱忠
平明發始平，薄暮至何城。庫墖朝雲上，晃池夜月明。略彴橋頭逢長史，櫺星門外揖司兵。一羣縣尉驢騾驟，數箇參軍鵝鴨行。
詠傅巖監祠 梁載言
聞道監中霤，初言是大祠。很傍索傳馬，𬾠動出安徽。衛司無帟幕，供膳乏鮮肥。形容消瘦盡，空往復空歸。
嘲崔生 劉行敏
崔生犯夜行，武候正嚴更。幞頭拳下落，高髻掌中擎。杖迹胸前出，繩文腕後生。愁人不惜夜，隨意曉參橫。
又嘲楊文瓘 劉行敏
武陵敬愛客，終宴不知疲。遣共渾王飲，錯宴延陀兒。始被鴻臚識，終蒙御史知。精神既如此，長歎復何爲。
嘲李叔慎賀蘭僧伽杜善賢 劉行敏
叔慎騎烏馬，僧伽把漆弓。喚取長安令，共獵北山熊。
迴波詞 楊廷玉
迴波爾時廷玉，打獠取錢未足。阿姑婆見作天子，傍人不得棖觸。
迴波詞 中宗朝優人
迴波爾時栲栳，怕婦也是大好。外邊祗有裴談，內里無過李老。
乞金魚詞 崔日用
臺中鼠子直須諳，信足跳梁上壁龕。倚飜燈脂汚張五，還來齧帶報韓三。莫浪語，直王相，大家必若賜金龜，賣却貓兒相報賞。
又賜宴自歌 崔日用
東館總是鵷鸞，南臺自多杞梓。日用讀書萬卷，何忍不蒙學士。墨制簾下出來，微臣眼看喜死。
詠癡 吳人
榆兒復榆婦，造屋兼造車。十七八九夜，還書復借書。
送司功入京 麴崇裕
崇裕有幸會，得遇明流行。司士向京去，曠野哭聲哀。
初到滄州呈州官 權龍褒
遙看滄海城，楊柳鬱青青。中央一羣漢，聚坐打杯觥。
秋日述懷 權龍褒
檐前飛七百，雪白後園彊。飽食房裏側，家糞集野蜋。
哭李嶠詩 崔泰之
臺閣神仙地，衣冠君子鄉。昨朝猶對坐，今日忽云亡。魂隨司命鬼，魄逐見閻王。此時罷歡笑，無復向朝堂。
詠尹字 蘇頲
丑雖有足，甲不全身。見君無口，知伊少人。
詠王主敬 張敬忠
有意嫌兵部，專心望考功。誰知脚踜蹬，却落省牆東。
嘲邵景蕭嵩 韋鏗
一雙胡子著緋袍，一箇鬚多一鼻高。相對廳前捺且立，自慙身品世間毛。
嘲韋鏗 邵景
飄風忽起團團旋，倒地還如著脚䭔。莫怪殿上空行事，却爲元非五品才。
與李全交詩 石惠泰
御史非常任，參軍不久居。待君遷轉後，此職還到余。
嘲劉文樹 黃幡綽
可憐好箇劉文樹，髭鬚共頦頤別住。文樹面孔不似猢猻，猢猻面孔強似文樹。
上馬當山神 王昌齡
青驄一匹崑崙牽，奏上大王不取錢。直爲猛風波滾驟，莫怪昌齡不下船。
竊李義府詩 張懷慶
生情鏤月爲歌扇，出性裁雲作舞衣。照鏡自憐迴雪影，來時好取洛川歸。
荅朝士 賀知章
鈒鏤銀盤盛蛤蜊，鏡湖蓴菜亂如絲。鄉曲近來佳此味，遮渠不道是吳兒。
和知章詩 顧況
鈒鏤銀盤盛炒鰕，鏡湖蓴菜亂如麻。漢兒女嫁吳兒婦，吳兒盡是漢兒爺。
嘲趙謙光 賀遂涉
員外由來美，郎中望亦優。寧知粉署裏，飜作土山頭。
荅賀遂涉 趙謙光
錦帳隨情設，金爐任意熏。唯愁員外置，不應列星文。
上浙東孟尚書 孔顒
有箇將軍不得名，唯教健卒喝書生。尚書近日清如鏡，天子官街不許行。
戲簡朱壇詩 張祜
昔人有玉盌，擊之千里鳴。今日覩斯文，盌有當時聲。
嘲張祜 朱沖和
白在東都元已薨，蘭臺鳳閣少人登。冬瓜堰下逢張祜，牛屎堆旁說我能。
嘲妓 一 崔涯
雖得蘇方木，猶貪玳瑁皮。懷胎十箇月，生下崑崙兒。
嘲妓 二 崔涯
布袍披襖火燒氈，紙補箜篌麻接弦。更著一雙皮屐子，紇梯紇榻出門前。
嘲李端端 一 崔涯
黃昏不語不知行，鼻似煙窗耳似鐺。獨把象牙梳插鬢，崑崙山上月初明。
嘲李端端 二 崔涯
覓得黃騮鞁繡鞍，善和坊裏取端端。揚州近日渾成差，一朵能行白牡丹。
嘲妓 杜牧
盤古當時有遠孫，尚令今日逞家門。一車白土將泥項，十幅紅旗補破裩。瓦官寺裏逢行跡，華嶽山前見掌痕。不須惆悵憂難嫁，待與將書問樂坤。
嘲游使君 盧肇
白帝城頭二月時，忍教清醒看花枝。莫言世上無袁許，客子由來是相師。
嘲李瑒題名 韋蟾
渭水秦山照眼明，希仁何事寡詩情。只因學得虞姬壻，書字纔能記姓名。
聞鹿鳴互謔 嚴震
釜戴山中鹿又鳴，此際多應到表兄。表兄不是嚴家子，合是三兄與四兄。
及第後寄李紳 章孝標
及第全勝十政官，金鞍鍍了出長安。馬頭漸入揚州郭，爲報時人洗眼看。
荅章孝標 李紳
假金只用真金鍍，若是真金不鍍金。十載長安得一第，何須空腹用高心。
戲柳棠 楊汝士
文章漫道能吞鳳，杯酒何曾解喫魚。今日梓州張社會，應須遭這老尚書。
荅楊尚書 柳棠
未向燕臺逢厚禮，幸因社會接餘歡。一魚喫了終無媿，鯤化爲鵬也不難。
醉題廣州使院 鄭愚
數年百姓受飢荒，太守貪殘似虎狼。今日海隅魚米賤，大須慙媿石榴黃。
題滄浪峽牓 鄭仁表
分峽東西路正長，行人名利火然湯。路傍著板滄浪峽，真是將閑攪撩忙。
戲妻族語不正 胡曾
呼十却爲石，喚針將作真。忽然雲雨至，總道是天因。
婢僕詩 一 李昌符
春娘愛上酒家樓，不怕歸遲總不憂。推道那家娘子臥，且留教住待梳頭。
婢僕詩 二 李昌符
不論秋菊與春花，箇箇能噇空腹茶。無事莫教頻入庫，一名閑物要些些。
嘲鄭傪妓 孫子多
相公經文復經武，常侍好今兼好古。昔人曾聞阿武婆，今日親見阿婆舞。
嘲趙璘 一 薛能
巡關每傍摴蒲局，望月還登乞巧樓。第一莫教嬌太過，緣人衣帶上人頭。
嘲趙璘 二 薛能
不知原在鞍轎裏，將謂空馱席帽歸。
嘲趙璘 三 薛能
火爐牀上平身立，便與夫人作鏡臺。
口號 薛能
素脊鳴秋杖，烏鞾響暮廳。刃飛三尺雪，白日落文星。
嘲歸仁紹龜詩 皮日休
硬骨殘形知幾秋，屍骸終是不風流。頑皮死後鑽須徧，都爲平生不出頭。
詠螃蟹呈浙西從事 皮日休
未遊滄海早知名，有骨還從肉上生。莫道無心畏雷電，海龍王處也橫行。
戲荅成汭 徐彥若
南海黃茅瘴，不死成和尚。
戲題盱眙邵明府壁 韋鵬翼
豈肯閑尋竹徑行，却嫌絲管好蛙聲。自從煮鶴燒琴後，背却青山臥月明。
題大梁臨汴驛 姚嶸
近日侯門不重才，莫將文藝擬爲媒。相逢若要如膠漆，不是紅妝即撥灰。
題仙娥驛 李日新
商山食店大悠悠，陳鶡䭔鑼古䭃頭。更有臺中牛肉炙，尚盤數臠紫光毬。
贈漳州崔使君鄉飲飜韻詩 黎瓘
慣向溪邊折柳楊，因循行客到州漳。無端觸忤王衙押，不得今朝看飲鄉。
示妓牓子 張保胤
綠羅帬下標三棒，紅粉顋邊淚兩行。叉手向前咨大使，這迴不敢惱兒郎。
又留別同院 張保胤
憶昔當年富貴時，如今頭腦尚依稀。布袍破後思宮內，錦袴穿時憶御衣。鶻子背鑽高力士，嬋娟飜畫太真妃。如今顦顇離南海，恰似當時幸蜀時。
桂州筵上贈胡予女 陸巖夢
自道風流不可攀，却堪蹙額更頹顏。眼睛深却湘江水，鼻孔高於華岳山。舞態固難居掌上，歌聲應不繞梁間。孟陽死後欲千載，猶在佳人覓往還。
戲荅朝士 李都
華緘千里到荆門，章草縱橫任意論。應笑鍾張虛用力，却教羲獻枉勞魂。惟堪愛惜爲珍寶，不敢傳留誤子孫。深荷故人相厚處，天行時氣許教吞。
嘲僧惟恭 荆人
靈巋作盡業，惟恭繼其跡。地獄千萬重，莫厭排頭人。
題酒戶修孔廟狀 馮道幕客
槐影參差覆杏壇，儒門子弟盡高官。却教酒戶重脩廟，覓我慚惶也不難。
孔廟口號 李花開
破落三間屋，蕭條一旅人。不知負何事，生死厄於陳。
荅妻 馮暉
休說辦不辦，且看甕裏飛出雁。
題僧院 李濤
走却坐禪客，移將不動尊。世間顛倒事，八萬四千門。
詠垂絲蜘蛛嘲雲辨僧 楊苧蘿
喫得肚嬰撐，尋思繞寺行。空中設羅網，只待殺衆生。
哭亡將詩 盧延讓
自是碙砂發，非干駭石傷。牒高身上職，盌大背邊創。
詠王給事 蔣貽恭
厥父元非道郡奴，允光何事太侏儒。可中與箇皮裩著，擎得天王左脚無。
詠金剛 蔣貽恭
揚眉斗目惡精神，揑合將來恰似真。剛被時流借拳勢，不知身自是泥人。
詠傴背子 蔣貽恭
出得門來背拄天，同行難可與差肩。若教倚向閑牕下，恰似箜篌不著弦。
詠安仁宰擣蒜 蔣貽恭
安仁縣令好誅求，百姓脂膏滿面流。半破磁缸成醋酒，死牛腸肚作饅頭。帳生歲取餐三頓，鄉老盤庚犯五甌。半醉半醒齊出縣，共傷塗炭不勝愁。
謝郎中惠茶 蔣貽恭
三斤綠茗賜貽恭，一種頒霑事不同。想料腸懷無荅處，披毛戴角謝郎中。
住名山日陳情上府主高太保 蔣貽恭
名山主簿實堪愁，難齩他家大骨頭。米納功南錢納府，祗看江面水東流。
詠刺蝟 李貞白
行似針氈動，臥若栗毬圓。莫欺如此大，誰敢便行拳。
謁貴公子不禮書格子屏風 李貞白
道格何曾格，言糊又不糊。渾身總是眼，還解識人無。
詠狗蚤 李貞白
與蝨都來不較多，㩧挑筋斗太嘍囉。忽然管著一籃子，有甚心情那你何。
詠罌粟子 李貞白
倒排雙陸子，希插碧牙籌。既似犧牛乳，又如鈴馬兜。鼓捶幷瀑箭，直是有來由。
詠蟹 李貞白
蟬眼龜形脚似蛛，未曾正面向人趨。如今飣在盤筵上，得似江湖亂走無。
示女詩 郫城令
深宮富貴事風流，莫忘生身老骨頭。因與太師歡笑處，爲吾方便覓彭州。
寄女 李令
有人教我向衡陽，一度思歸欲斷腸。爲報豔妻兼少女，與吾覓取朗州場。
諷劉炎索賄詩 太守
未到桃源時，長憶出家景。及到桃源了，還似鑑中影。
被按自悔詩 劉炎
早知太守如虎狼，獵取膏粱以啗之。
與王仙客互嘲 甘洽
王，計爾應姓田，爲你面撥獺，抽却你兩邊。甘，計爾應姓丹，爲你頭不曲，迴脚向上安。
題敬愛詩後 李和風
高唐不是這高塘，淮畔荆南各異方。若向此中求薦枕，參差笑殺楚襄王。
荅日休皮字詩 歸氏子
八片尖裁浪作毬，火中燖了水中揉。一包閑氣如長在，惹踢招拳卒未休。
謔池亳二州賓佐兼寄宣武軍掌書記李晝 張魯封
杜叟學仙輕蕙質，韋公事佛畏青娥。樂營却是閑人管，兩地風情日漸多。
即事 楊鸞
白日蒼蠅滿飰盤，夜間蚊子又成團。每到更深人靜後，定來頭上齩楊鸞。
嘲周顓 座客
龍津掉尾十年勞，聲價當時鬬月高。惟有紅妝回舞手，似持霜刀向猨猱。
和座客 周顓
十載文場敢憚勞，宋都回鶂爲風高。今朝甘被花枝笑，任道尊前愛縛猱。
荅或人 張鷟
寧可且將朱脣飲酒，誰能遂你黑齒常之。
諧詩逸句 一 包賀
霧是山巾子，船爲水靸鞋。
諧詩逸句 二 包賀
櫂搖船掠鬢，風動水槌胸。
諧詩逸句 三 包賀
苦竹筍抽青橛子，石榴樹挂小缾兒。
題洞庭湖 蔡押衙
可憐洞庭湖，恰到三冬無髭鬚。
與羅隱互謔 顧雲
青蠅被扇扇離席，白澤遭釘釘在門。
戲爲舉子對句 何承裕
曉來犬吠張三婦，日暮猨啼呂四妻。
荅弟婦歇後語 李濤
慙無竇建，媿作梁山。
與釋惠江互謔 程紫霄
僧錄琵琶腿，先生觱栗頭。
與李榮互謔 僧法軌
姓李應須禮，言榮又不榮。身長三尺半，頭毛猶未生。
廣州三樵歌 無名氏
奉敕追三樵，隨侯傍道走。迴頭語李郎，喚取爾朱九。
三御史詠 無名氏
韋子凝而密，任生直且狂。可憐元福慶，也學坐凝牀。
臺中裏行詠 無名氏
柱下雖爲史，臺中未是官。何時聞必也，早晚見任端。
譏裴休 無名氏
趙氏兒皆尼氏女，師翁兒即晉公兒。却教術士難推算，胎月分張與阿誰。
放牓詩 無名氏
乞兒還有大通年，三十三人椀杖全。薛庶準前騎瘦馬，范酇依舊蓋番氈。
嘲舉子騎驢 無名氏
今年敕下盡騎驢，短軸長鞦滿九衢。清瘦兒郎猶自可，就中愁殺鄭昌圖。
題房魯題名後 無名氏
姚家新壻是房郎，未解芳顏意欲狂。見說正調穿羽箭，莫教射破寺家牆。
又嘲 無名氏
李生來，跋君怕。不意今日却增價，不畫羅漢畫駝馬。
嘲傴僂人 無名氏
拄杖欲似乃，播笏還似及。逆風盪雨行，面乾頂額溼。著衣牀上坐，肚緩脊皮急。城門爾許高，故自匍匐入。
曲中唱語 無名氏
張公喫酒李公顛，盛六生兒鄭九憐。舍下雄雞傷一德，南頭小鳳納三千。
改唱 無名氏
張公喫酒李公顛，盛六生兒鄭九憐。舍下雄雞失一足，街頭小福拉三拳。
街中又唱 無名氏
莫將龐大作荍團，龐大皮中的不乾。不怕鳳皇當額打，更將雞脚用筋纏。
吹火詩 一 無名氏
吹火朱脣動，添薪玉腕斜。遙看煙裏面，大似霧中花。
吹火詩 二 無名氏
吹火青脣動，添薪黑腕斜。遙看煙裏面，恰似鳩盤荼。
劉黑闥解嘲人語 一 無名氏
水惡，頭如鎌杓尾如鑿，河裏搦魚無僻錯。
劉黑闥解嘲人語 二 無名氏
駱駝，項曲綠蹄，被他負物多。
村人學解嘲人語 無名氏
緜絹，割兩耳，只有面。
嘲鄭薫 無名氏
主司頭腦太冬烘，錯認顏標作魯公。
注苗張二進士題名 無名氏
一雙前進士，兩箇阿孩兒。
洛中人語 無名氏
昔樓師德園，今袁德師樓。
嘲毛炳彭會 無名氏
彭生作賦茶三片，毛氏傳詩酒半升。
右威衛嘲語 無名氏
門緣御史塞，廳被校書侵。
題書卷後語 杜兼
倩俸寫來手自校，汝曹讀之知聖道，墜之鬻之爲不孝。
題李陽冰玉箸篆詞 舒元輿
斯去千年，冰生唐時。冰復去矣，後來者誰。後千年有人，誰來待之。後千年無人，篆止於斯。嗚呼主人，爲吾寶之。
判誤書紙背 裴諝
這畔似那畔，那畔似這畔。我也不辭與你判，笑殺門前著鞾漢。
判僧雲晏五人聚賭喧諍語 韓滉
正法何曾執貝，空門不積餘財。白日既能賭博，通宵必醉尊罍。強說天堂難到，又言地獄長開。竝付江神收管，波中便是泉臺。
判道士黃山隱 皇甫大夫
道士黃山隱，輕人復重財。太山將比甑，東海只容杯。綠綬藏雲帔，烏巾換鹿胎。黃泉六箇鬼，今夜待君來。
碾驢鞍判 羅紹威
鄴城大道甚寬，何故駕車碾鞍。領鞴驢漢子科決，待駕車漢子喜歡。
批州符 蕭結
秧開五葉，蠶長三眠。人皆忙迫，划甚閑船。
戲爲冥吏判 伶人
焦湖百里，一任作獺。
郢州人歌 不詳
父母育我田使君，精神爲人上天聞。田中致雨山出雲，但願常在不患貧。
雒縣輿人誦 不詳
我有聖帝撫令君，遭暴昏椽惸寡紛。民戶流散日月曛，君去來兮惠我仁，百姓蘇矣見陽春。
黃麞歌 不詳
黃麞黃麞草裏藏，彎弓射爾傷。
選人歌 不詳
今年選數恰相當，都由座主無文章。案後一腔凍豬肉，所以名爲姜侍郎。
王法曹歌 不詳
前得尹佛子，後得王癩獺。判事驢齩瓜，喚人牛嚼沫。見錢滿面喜，無鏹從頭喝。常逢餓夜叉，百姓不可活。
得体歌 不詳
得体紇那也，紇囊得体那。潭裏船車鬧，揚州銅器多。三郎當殿坐，聽唱得体歌。
得寶歌 不詳
得寶耶，弘農耶。弘農耶，得寶耶。
崔成甫飜得寶歌 不詳
得寶弘農野，弘農得寶那。潭裏船車鬧，揚州銅器多。三郎當殿坐，聽唱得寶歌。
袁仁敬歌 不詳
天不恤冤人兮，何奪我慈親兮。有理無申兮，痛哉安訴陳兮。
舒州人歌 不詳
鄰邑谷不登，我土豐粢盛。禾稼美如雲，實繫我使君。
建州人歌 一 不詳
令我州郡泰，令我戶口裕。令我活計大，陸員外。
建州人歌 二 不詳
令我家不分，令我馬成羣。令我稻滿囷，陸使君。
汴州人歌 一 不詳
濁流洋洋，有闢其郛。闐道歡呼，公來之初。今公之歸，公在喪車。
汴州人歌 二 不詳
公既來止，東人以完。今公歿矣，人誰與安。
建昌民歌 不詳
我有父，何易于。昔無儲，今有餘。
高苑令歌 不詳
高苑之樹枯已榮，淄川之水渾已澄，鄒邑之民仆已行。
僞蜀鴛鴦樹歌 不詳
願作墳上鴛鴦，來作雙飛，去作雙歸。
輓歌 不詳
紅輪決定沈西去，未委魂靈往那方。
唐受命讖 一 不詳
法律存，道德在，白旗天子出東海。
唐受命讖 二 不詳
桃李子，莫浪語。黃鵠繞山飛，宛轉花園裏。
唐受命讖 三 不詳
桃花園，宛轉屬旌幡。
唐受命讖 四 不詳
桃李子，鴻鵠繞陽山，宛轉花林裏。莫浪語，誰道許。
唐受命讖 五 不詳
桃李子，洪水繞楊山。
唐受命讖 六 不詳
江南楊柳樹，江北李花榮。楊柳飛緜何處去，李花結果自然成。
勸進疏引讖 一 不詳
東海十八子，八井喚三軍。手持雙白雀，頭上戴紫雲。
勸進疏引讖 二 不詳
丁丑語甲子，深藏八堂裏。何意坐堂裏，中央有天子。
勸進疏引讖 三 不詳
西北天火照，龍山昭童子，赤光連北斗。童子木上懸白幡，胡兵紛紛滿前後。拍手唱堂堂，驅羊向南走。
勸進疏引讖 四 不詳
胡兵未濟漢不整，治中都護有八井。
勸進疏引讖 五 不詳
興伍伍，仁義行武。得九九，得聲名。童子木底百丈水，東家井裏五色星。我語不可信，問取衛先生。
勸進疏引讖 六 不詳
戌亥君臣亂，子丑破城隍。寅卯如欲定，龍蛇伏四方。十八成男子，洪水主刀傍。市朝義歸政，人寧俱不荒。人言有恆性，也復道非常。爲君好思量，何□□禹湯。桃源花□□，李樹起堂堂。只看寅卯歲，深水沒黃楊。
南省北街人吟 不詳
放牓只應三月暮，登科又校一年遲。
盧求牓讖 不詳
裴頭黃尾，三求六李。
清僧示趙宗儒 不詳
棃花發後杏花初，甸邑南來慶有餘。
又示段文昌 不詳
去日既逢梅蘂綻，來時應見杏花開。
延和閣詩 不詳
延和高閣上干雲，小語猶疑太乙聞。燒盡降真無一事，開門迎得畢將軍。
唐舊讖 不詳
兔子上金牀。
越中狂生題旗亭 不詳
日日草重生，悠悠傍秦城。諸侯逐兔白，夏滿鏡湖平。
又遺鍾傳偈 不詳
但看來年二三月，柳條堪作打鐘槌。
錢處士李氏讖 不詳
髣髴之間一倍楊。
孫咸題廬山神廟詩 不詳
獨入玄宮禮至真，焚香不爲賤貧身。秦淮兩岸沙埋骨，湓浦千家血染塵。廬阜煙霞誰是主，虎溪風月屬何人。九江太守勤王室，好放天兵渡要津。
杭州還鄉和尚唱 不詳
還鄉寂寂杳無蹤，不挂征帆水陸通。蹋得故鄉回地穩，更無南北與西東。
福州記 不詳
潮水來，巖頭沒。潮水去，矢口出。
黃涅槃讖 不詳
先打南，後打北，留取清源作佛國。
僧緘示王處厚 不詳
周士同成，二王殊名。王居一焉，百日爲程。
任叟書授劉生 不詳
承欲往梁宋，梁宋災方重。旦夕爲人訟，承欲訪鄭生。鄭生將有厄，即爲千里客，兼亦變衫色。
昌明里中讖 不詳
欲知修續者，脚下是生毛。
田承嗣誑李寶臣僞讖 不詳
二帝同功勢萬全，將田作伴入幽燕。
上元初嵩山石記 不詳
木子當天下。止戈龍。李代代不移宗。中鼎顯真容。基千萬歲。
永安渠石銘 不詳
百年爲市後爲池。
長安空宅銘篆 不詳
夏天子紫金三千斤，賜有德者。
淮西池濠石銘 不詳
井底一竿竹，竹色深綠綠。雞未肥，酒未熟，障車兒郎且須縮。
羅池石刻 不詳
龍城柳，神所守。驅厲鬼，山左首。福士氓，制九醜。
道者遺記 不詳
武之在卯，堯王八季。我棄其寢，我去其扆。深深然，高高然。人不吾知，又不吾謂。由今之後，二百餘祀。燄燄其光，和和其始。東方有兔，小首元尾。經過吾道，來至吾里。飲吾泉以醉，登吾榻而寐。刻乎其壁，奧乎其義。人誰以辨，其東平子。
天台觀石簡記 不詳
海水竭，台山缺，皇家寶祚無休歇。
成都羅城北門石記 不詳
五五復五五，五五逾重數。浮世若浮雲，金石一如故。與君相見時，杳杳非今土。
青羊宮甎記 不詳
太平平中元災。
銅雀臺玉板篆 不詳
上土巴灰除虛除，伊尹東北八九餘。秦趙多應分五玉，絲竹木子世世居。但看六六百中外，世主難留如國如。
南唐昇元殿基下石記 不詳
莫問江南事，江南事可憑。抱雞升寶位，跨犬出金陵。子建司南位，安仁秉夜燈。東鄰嬌小女，騎虎渡河冰。
馬殷浚城石碣篆 不詳
龍舉頭，猳掉尾。羊爲兄，猴作弟。羊歸穴，猴離次。
王霸仙壇甎刻 不詳
樹枯不用伐，壇壞不須結。未滿一千歲，自有系孫列。後來是三皇，潮水蕩禍殃。巖逢二乍間，未免有消亡。子孫依吾道，代代封閩疆。
南漢羅浮古劒篆文 不詳
丁與水同宮，王將耳口同。尹來居口上，山岫獲重重。
司馬承禎含象鑑文 一 不詳
天地含象，日月貞明。寫規萬物，洞鑒百靈。
司馬承禎含象鑑文 二 不詳
龜自卜，鏡自照。吉可募，光不曜。
司馬承禎含象鑑文 三 不詳
青蓋作鏡大吉昌，巧工刊之成文章。左龍右虎辟不祥，朱鳥玄武順於旁，子孫富貴居中央。
景震劒文 一 不詳
撝雷電，運玄星。摧凶惡，亨利貞。
景震劒文 二 不詳
乾降精，坤應靈。日月象，岳瀆形。
高麗鏡文 不詳
三水中，四維下，上帝降子於辰馬。先操雞，後搏鴨。己年中，二龍見。一則藏身青木中，一則見形黑金東。
古墓卜地詞 不詳
爾後一千歲，此地化爲泉。賴逢鄔侍御，移我向高原。
隱者瘞男銘 不詳
神真鍊形年未足，化爲我子功相續。丞相瘞之刻玄玉，仙路何長死何促。
巖腹棺銘 不詳
欲墮不墮逢王果，五百年中重收我。
漣水古冢缾文 不詳
一雙青烏子，飛來五兩頭。借問船輕重，寄信到揚州。
廣陵古冢石刻 不詳
日爲箭兮月爲弓，四時躬人兮無窮。但得天將明月死，不覺人隨流水空。山川秀兮碧穹窿，崇夫人墓兮直其中。猨啼鳥嘯煙濛濛，千年萬年松柏風。
王承檢掘得墓銘 不詳
車道之北，邽山之陽。深深葬玉，鬱鬱埋香。刻斯貞石，煥乎遺芳。地變陵谷，嶮列城隍。乾德丙年，壞者合郎。
四王語 不詳
寧向儋崖振白，不事江滕蔣虢。
時人爲屈突語 不詳
寧食三斗艾，不見屈突蓋。寧服三斗蔥，不逢屈突通。
楊刺史語 不詳
寧食三斗蒜，不逢楊德幹。
萬年人語 不詳
寧食三斗塵，無逢權懷恩。
高宗時語 不詳
左相宣威沙漠，右相馳譽丹青。三館學生放散，五臺令史經明。
時人爲李義甫語 不詳
今日巨唐年，還誅四凶族。
李昭德爲王弘義語 不詳
昔聞蒼鷹獄吏，今見白兔御史。
臺中語 不詳
侯知一不伏致仕，張悰自請起復。高筠不肯作孝，張栖貞情願遭憂。
選人語 一 不詳
有錢石上好，無錢劉下好，士大夫張下好。
選人語 二 不詳
碩學師劉子，儒生用與言。
選人語 三 不詳
今年柿子並遭霜，爲語石榴須早摘。
時人爲鄒昉語 不詳
蕭佺駙馬子，鄒昉駱駝兒。非關道德合，只爲錢相知。
竇僕射語 不詳
竇僕射，前爲韋氏國㸙，後作公主邑丞。
時人爲崔無詖語 不詳
皇后嫁女，天子娶婦。
斜封官語 不詳
姚宋爲相，邪不如正。太平用事，正不如邪。
李處郁語 不詳
飱若入咽，百無一全。
時人號王丘崔沔語 不詳
丘山岌岌連天峻，沔水澄澄徹底清。
里閭詛語 不詳
若違教，值三豹。
裴度語 不詳
雞豬魚蒜，逢著則喫。生老病死，時至則行。
又號牛李 不詳
門生故吏，不牛則李。
荆南語 不詳
旱不苦，禱而雨。雨不愁，公出遊。
鄭仁表自語 不詳
天瑞有五色云，人瑞有鄭仁表。
省中語 不詳
後行祠屯，不博中行都門。中行禮部，不博前行駕庫。
諫院臺省語 不詳
遺補相惜，御史相憎，郎官相輕。
御史臺語 不詳
事長如事端。
翰林諫議語 不詳
饒道斗上坡去，亦須却下坡來。
大中時語 不詳
鄭楊段薛，炙手可熱。欲得命通，魯紹瓌蒙。
選舉人語 不詳
王凝裴瓚，舍弟安潛。朝中無呼字，知聞廳裏，絕脫鞾賓客。
崔沆放牓時人語 不詳
座主門生，沆瀣一家。
時人爲劉畢語 不詳
劉郎中松樹孤標，畢庶子松根絕妙。
時人爲黃筌語 不詳
黃筌畫鶴，薛稷減價。
時人爲楊惠之語 不詳
道子畫，惠之塑，奪得僧繇神筆路。
孫光憲瑣言引古語 一 不詳
乘船走馬，去死一分。
孫光憲瑣言引古語 二 不詳
好事不出門，惡事行千里。
段成式《酉陽雜俎》引古語 不詳
三守庚申三尸伏，七守庚申七尺滅。
佛書引語 一 不詳
停囚長智。
佛書引語 二 不詳
赤脚人趁兔，著鞾人喫肉。
李勣引諺別張文瓘 不詳
千里相送，終於一別。
臺中諺 不詳
免巡未推，只得自知。
雒谷諺 不詳
謥洞入黃泉。
孫光憲《北夢瑣言》引諺 不詳
小舅小叔，相追相逐。
諺 一 不詳
棗子塞鼻孔，懸棲閣却種。
諺 二 不詳
蟬鳴蛁蟟喚，黍種餻糜斷。
甯茵事諺 不詳
鵓鳩樹上鳴，意在麻子地。
鸕鷀諺 不詳
鸕鶿不打脚下塘。
湖州里諺 不詳
放爾生，放爾命，放爾湖州做百姓。
益陽諺 不詳
長沙益陽，一時相卬。
昭潭諺 不詳
昭潭無底橘洲浮。
荆棺峽諺 不詳
九子不葬父，一女打荆棺。
大明寺壁語 不詳
一人堂堂，二曜同光。泉深尺一，點去冰傍。二人相連，不欠一邊。三梁四柱烈火然，除却雙勾兩日全。
曹著與客謎 一 不詳
一物坐也坐，臥也坐，行也坐。
曹著與客謎 二 不詳
一物坐也臥，立也臥，行也臥，走也臥，臥也臥。
陶穀題南唐官舍壁 不詳
西川狗，百姓眼。馬包兒，御廚飯。
高昌童謠 不詳
高昌兵馬如霜雪，漢家兵馬如日月。日月照霜雪，回首自消滅。
李敬玄謠 不詳
洮河李阿婆，鄯州王伯母。見賊不敢鬬，總由曹新婦。
永淳中童謠 不詳
新禾不入箱，新麥不入場。迨及八九月，狗吠空垣墻。
武后長壽元年民間謠 不詳
補闕連車載，拾遺平斗量。欔槌侍御史，盌脫侍中郎。
武后時謠 不詳
張公喫酒李公醉。
武后時童謠 不詳
紅綠複帬長，千里萬里猶香。
黃犢子謠 不詳
黃㹀犢子挽紖斷，兩脚蹋地鞋𪎱斷。
天寶初語 不詳
義髻拋河裏，黃帬逐水流。
楊氏謠 不詳
男不封侯女作妃，君看女却是門楣。
神雞童謠 不詳
生兒不用識文字，鬬雞走馬勝讀書。賈家小兒年十三，富貴榮華代不如。能令金距期勝負，白羅繡衫隨軟輿。父死長安千里外，差夫治道輓喪車。
兩京童謠 不詳
不怕上蘭單，惟愁荅辨難。無錢求案典，生死任都官。
兩頭朱童謠 不詳
一隻箸，兩頭朱。五六月化爲膽。
張權輿作裴度僞謠 不詳
非衣小兒坦其腹，天上有口被驅逐。
咸通七年童謠 不詳
草青青，被嚴霜。鵲始巢，復看顛狂。
乾符六年童謠 不詳
八月無霜塞草青，將軍騎馬出空城。漢家天子西巡狩，猶向江東更索兵。
僖宗時童謠 不詳
金色蝦蟆爭努眼，飜却曹州天下反。
山陰老人僞謠 不詳
欲識聖人姓，千里草青青。欲識聖人名，日從日上生。
周顯德中齊州謠 不詳
蹋陽春人間二月雨和塵陽春蹋盡西風起腸斷人間白髮人。
天祐中江南童謠 不詳
東海鯉魚飛上天。
李後主童謠 不詳
索得娘來忘却家，後院桃李不生花。豬兒狗兒都死盡，養得貓兒患赤瘕。
秦人竹𧳽謠 不詳
𧳽𧳽引黑牛，天差不自由。但看戊寅歲，揚在蜀江頭。
蜀人謠 不詳
黑牛無繫絆，椶繩一時斷。
蜀中埽地和尚 不詳
水行仙，怕秦川。
湘中童謠 不詳
馬去不用鞭，齩牙過今年。
長沙童謠 不詳
三羊五馬，馬子離羣，羊子無舍。
遼述律后謠 不詳
青牛嫗，曾避路。
招手令 不詳
亞其虎膺，曲其松根。以蹲鴟間虎膺之下，以鉤戟差玉柱之旁。潛虯闊玉柱三分，奇兵闊潛虯一寸。死其三洛，生其五峰。
龍朔中酒令 不詳
子母相去離，連臺拗倒。
沈亞之 一 不詳
伐木丁丁，鳥鳴嚶嚶。東行西行，遇飯遇羹。
沈亞之 二 不詳
如切如磋，如琢如磨。欺客打婦，不當婁羅。
令狐楚顧非熊 一 不詳
水裏取一鼉，岸上取一駝。將者駝，來馱者鼉，是爲駝馱鼉。
令狐楚顧非熊 二 不詳
屋裏取一鴿，水裏取一蛤。將者鴿，來合者蛤，是謂鴿合蛤。
張祜 一 不詳
上水船，風大急。帆下人，須好立。
張祜 二 不詳
上水船，船底破。好看客，莫倚柁。
盧發 一 不詳
十姓胡中第六胡，也曾金闕掌洪爐。少年從事誇門第，莫向尊前氣色粗。
盧發 二 不詳
十姓胡中第六胡，文章官職勝崔盧。暫來關外分優寄，不稱賓筵語氣粗。
姚巖傑 不詳
遙望漁舟，不闊尺八。憑闌一嘔，已覺空喉。
裴勛父子 一 不詳
矬人饒舌，破車饒楔。
裴勛父子 二 不詳
蝙蝠不自見，笑他梁上燕。
方干李主簿改令 一 不詳
措大喫酒點鹽，將軍喫酒點醬。只見門外著籬，未見眼中安鄣。
方干李主簿改令 二 不詳
措大喫酒點鹽，下人喫酒點鮓。只見半臂著籬，不見口脣開袴。
高駢薛濤 一 不詳
口，有似沒量斗。
高駢薛濤 二 不詳
川，有似三條椽。
南唐烈祖酒令 一 不詳
雪下紛紛，便是白起。
南唐烈祖酒令 二 不詳
著履過街，必須雍齒。
南唐烈祖酒令 三 不詳
明朝日出，爭奈蕭何。
吳越王與陶穀酒令 一 不詳
白玉石，碧波亭上迎仙客。
吳越王與陶穀酒令 二 不詳
口耳王，聖明天子要錢塘。
夷陵女郎鬼 不詳
鸞老頭腦好，好頭腦鸞老。
馮存澄爲明皇占 不詳
合同斬關，鑄印乘軒。始當果斷，終得嗣天。
王山人爲李衛公按冥 不詳
位極人臣，壽六十四。
鍾傳客占曆日包橘 不詳
太歲當頭坐，諸神不敢當。其中有一物，常帶洞庭香。
方龜精爲錢元懿卜詞 不詳
太乙接天河，金華寶貝多。郡侯六十六，別處不經過。
葉簡占失牛 不詳
占失牛，已被家邊載上州。欲知賊姓一斤求，欲知賊名十干頭。
又射覆橘子 不詳
圓似珠，色如丹。儻能擘破同分喫，爭不慙媿洞庭山。
天衝星占 不詳
天衝抱極泣帝前，血濁霧下天下冤。
占雨 一 不詳
乾星照溼土，明日依舊雨。
占雨 二 不詳
雲行西，星照泥。
占雨 三 不詳
朝霞不出門，暮霞行千里。
占雨 四 不詳
天將雨，鳩逐婦。
占四時甲子雨 不詳
春雨甲子，赤地千里。夏雨甲子，乘船入市。秋雨甲子，禾頭生耳。冬雨甲子，牛羊凍死。鵲巢下地，其年大水。
占年 一 不詳
要見麥，見三白。
占年 二 不詳
正月三白，田公笑赫赫。
葬書語 一 不詳
葬壓龍角，其棺必斲。
葬書語 二 不詳
朱雀和鳴，子孫盛榮。
葬書語 三 不詳
朱雀悲哀，棺中見灰。
葬書語 四 不詳
安龍頭，枕龍角。不三年，自消鑠。
葬書語 五 不詳
安龍頭，枕龍耳。不三年，萬乘至。
陰陽書語 不詳
喬木先枯，衆子必孤。
本草采萍時日歌 不詳
不在山，不在岸，采我之時七月半。選甚癱風與緩風，些小微風都不算。豆淋酒內下三丸，鐵幞頭上也出汗。
和劑方補骨脂丸方詩 不詳
三年時節向邊隅，人信方知藥力殊。奪得春光來在手，青娥休笑白髭鬚。
李廷珪藏墨訣 不詳
贈爾烏玉玦，泉清硏須潔。避暑懸葛囊，臨風度梅月。
蒙求 李瀚
王戎簡要，裴楷清通。孔明臥龍，呂望非熊。楊震關西，丁寬易東。謝安高潔，王導公忠。匡衡鑿壁，孫敬閉戶。郅都蒼鷹，寧成乳虎。周嵩狼抗，梁冀跋扈。郗超䫇參，王珣短簿。伏波標柱，博望尋河。李陵初詩，田橫感歌。武仲不休，士衡患多。桓譚非讖，王商止訛。嵇呂命駕，程孔傾蓋。劇孟一敵，周處三害。胡廣補闕，袁安倚賴。黃霸政殊，梁習治最。墨子悲絲，楊朱泣岐。朱博烏集，蕭芝雉隨。杜后生齒，靈王出髭。賈誼忌鵩，莊周畏犧。燕昭築臺，鄭莊置驛。瓘靖二妙，岳湛連璧。郄詵一枝，戴馮重席。鄒陽長裾，王符逢掖。鳴鶴日下，士龍雲間。晉宣狼顧，漢祖龍顏。鮑靚記井，羊祜識環。仲容青雲，叔夜玉山。毛義捧檄，子路負米。江革忠孝，王覽友弟。蕭何定律，叔孫制禮。葛豐刺舉，息躬歷詆。管寧割席，和嶠專車。時苗留犢，羊續懸魚。樊噲排闥，辛毘引裾。孫楚漱石，郝隆曬書。枚臯詣闕，充國自贊。王衍風鑑，許劭月旦。賀循儒宗，孫綽才冠。太叔辨洽，摯仲辭翰。山濤識量，毛玠公方。袁盎却座，衛瓘撫牀。于公高門，曹參趣裝。庶女振風，鄒衍降霜。范丹生塵，晏嬰脫粟。詰汾興魏，鼈靈王蜀。不疑誣金，卞和泣玉。檀卿沐猴，謝尚鴝鵒。泰初日月，季野陽秋。荀陳德星，李郭仙舟。王忳繡被，張氏銅鉤。丁公遽戮，雍齒先侯。陳雷膠漆，范張雞黍。周侯山嶷，會稽霞舉。季布一諾，阮瞻三語。郭文游山，袁宏泊渚。黃琬對日，秦宓論天。孟軻養素，揚雄草玄。向秀聞笛，伯牙絕弦。郭槐自屈，南郡猶憐。魯恭馴雉，宋均去獸。廣客蛇影，殷師牛鬬。元禮模楷，季彥領袖。魯褒錢神，崔烈銅臭。梁竦廟食，趙溫雄飛。枚乘蒲輪，鄭均白衣。陵母伏劒，軻親斷機。齊后破環，謝女解圍。鑿齒尺牘，荀勗音律。胡威推縑，陸績懷橘。羅含吞鳥，江淹夢筆。李廞清貞，劉驎高率。蔣詡三徑，許由一瓢。楊僕移關，杜預建橋。壽王議鼎，杜林駮堯。西施捧心，孫壽折腰。靈輒扶輪，魏顆結草。逸少傾寫，平子絕倒。澹臺毀璧，子罕辭寶。東平爲善，司馬稱好。公超霧市，魯般雲梯。田單火牛，江逌爇雞。蔡裔殞盜，張遼止啼。陳平多轍，李廣成蹊。陳遵投轄，山簡倒載。淵客泣珠，交甫解佩。龔勝不屈，孫寶自劾。呂安題鳳，子猷訪戴。董宣彊項，翟璜直言。紀昌貫蝨，養由號猨。馮衍歸里，張昭塞門。蘇韶鬼靈，盧充幽婚。震畏四知，秉去三惑。柳下直道，叔敖陰德。張湯巧詆，杜周深刻。三王尹京，二鮑糾慝。孫康映雪，車胤聚螢。李充四部，井春五經。谷永筆札，顧愷丹青。戴逵破琴，謝敷應星。阮宣杖頭，畢卓甕下。文伯羞鼈，孟宗寄鮓。史丹青蒲，張湛白馬。隱之感鄰，王修輟社。阮放八雋，江臮四凶。華歆忤旨，陳羣蹙容。王濬懸刀，丁固生松。姜維膽斗，盧植音鐘。桓溫奇骨，鄧艾大志。楊修捷對，羅友默記。杜康造酒，蒼頡制字。樗里智囊，邊韶經笥。滕公佳城，王果石崖。買妻恥醮，澤室犯齋。馬后大練，孟光荆釵。顏叔秉燭，宋弘不諧。鄧通銅山，郭況金穴。秦彭攀轅，侯霸臥轍。淳于炙輠，彥國吐屑。太真玉臺，武子金埓。巫馬戴星，宓賤彈琴。郝廉留錢，雷義送金。逢萌挂冠，胡昭投簪。王喬雙鳧，華佗五禽。程邈隸書，史籀大篆。王承魚盜，丙吉牛喘。賈琮褰帷，郭賀露冕。馮媛當熊，班女辭輦。王充閱市，董生下帷。平叔傅粉，弘治凝脂。楊生黃雀，毛子白龜。宿瘤采桑，漆室憂葵。韋賢滿籯，夏侯拾芥。阮簡曠達，袁耽俊邁。蘇武持節，鄭衆不拜。郭巨將坑，董永自賣。仲連蹈海，范蠡泛湖。文寶緝柳，溫舒截蒲。伯道無兒，嵇紹不孤。綠珠墜樓，文君當壚。伊尹負鼎，甯戚叩角。趙壹坎壈，顏駟蹇剝。龔遂勸農，文翁興學。晏御揚揚，五鹿嶽嶽。蕭珠結綬，王貢彈冠。龐統展驥，仇覽栖鷹。葛亮顧廬，韓信升壇。王褒柏慘，閔損衣單。蒙恬製筆，蔡倫造紙。孔伋緼袍，祭遵布被。周公握髮，蔡邕倒屣。王敦傾室，紀瞻出妓。暴勝持斧，張綱埋輪。靈運曲笠，林宗折巾。屈原澤畔，漁父江濱。魏勃埽門，潘岳望塵。京房推律，翼奉觀性。甘寧奢侈，陸凱貴盛。干木富義，於陵辭聘。元凱傳癖，伯英草聖。馮異大樹，千秋小車。漂母進食，孫鍾設瓜。壺公謫天，薊訓歷家。劉玄刮席，晉惠聞蟆。伊籍一拜，酈生長揖。馬安四至，應璩三入。郭解借交，朱家脫急。虞延剋期，盛吉垂泣。豫讓吞炭，鉏麑觸槐。阮孚蠟屐，祖約好財。初平起石，左慈擲杯。武陵桃源，劉阮天台。王儉墜車，褚淵落水。季倫錦障，春申珠履。甄后出拜，劉楨平視。胡嬪爭摴，晉武傷指。石慶數馬，孔光溫樹。翟湯隱操，許詢勝具。優旃滑稽，落下曆數。曼容自免，子平畢娶。師曠清耳，離婁明目。仲文照鏡，臨江折軸。欒巴噀酒，偃師舞木。德潤傭書，君平賣卜。叔寶玉潤，彥輔冰清。衛后髮鬒，飛燕體輕。玄石沈湎，劉伶解酲。趙勝謝躄，楚莊絕纓。惡來多力，飛廉善走。趙孟疵面，田駢天口。張憑理窟，裴頠談藪。仲宣獨步，子建八斗。廣漢鉤距，弘羊心計。衛青拜幕，去病辭第。酈寄賣友，紀信詐帝。濟叔不癡，周兄無慧。虞卿擔簦，蘇章負笈。南風擲孕，商受斮涉。廣德從橋，君章拒獵。應奉五行，安世三篋。相如題柱，終軍棄繻。孫晨槀席，原憲桑樞。端木辭金，鍾離委珠。季札挂劒，徐穉致芻。朱雲折檻，申屠斷鞅。衛玠羊車，王恭鶴氅。管仲隨馬，蒼舒稱象。丁蘭刻木，伯瑜泣杖。陳逵豪爽，田方簡傲。黃向訪主，陳寔遺盜。龐儉鑿井，陰方祀竈。韓壽竊香，王濛市帽。句踐投醪，陸抗嘗藥。孔愉放龜，張顥墮鵲。田豫儉素，李恂清約。義縱攻剽，周陽暴虐。孟陽擲瓦，賈氏如臯。顏回簞瓢，仲蔚蓬蒿。糜竺收資，桓景登高。雷煥送劒，呂虔佩刀。老萊斑衣，黃香扇枕。王祥守奈，蔡順分椹。淮南食時，左思十稔。劉惔傾釀，孝伯痛飲。女媧補天，長房縮地。季珪士首，長孺國器。陸玩無人，賈詡非次。何晏神伏，郭奕心醉。常林帶經，高鳳漂麥。孟嘉落帽，庾凱墮幘。龍逢板出，張華台坼。董奉活燮，扁鵲起虢。寇恂借一，何武去思。韓子孤憤，梁鴻五噫。蔡琰辨琴，王粲覆棊。西門投巫，何謙焚祠。孟嘗還珠，劉昆反火。姜肱共被，孔融讓果。端康相代，亮陟隔坐。趙倫鶹怪，梁孝牛禍。桓典避馬，王尊叱馭。鼂錯峭直，趙禹廉倨。亮遺巾幗，備失匕箸。張翰適意，陶潛歸去。魏儲南館，漢相東閣。楚元置醴，陳蕃下榻。廣利泉湧，王霸冰合。孔融坐滿，鄭崇門雜。張堪折轅，周鎮漏船。郭伋竹馬，劉寬蒲鞭。許史侯盛，韋平相延。雍伯種玉，黃尋飛錢。王允千里，黃憲萬頃。虞𩦎才望，戴淵鋒穎。史魚黜殯，子囊城郢。戴封積薪，耿恭拜井。汲黯開倉，馮驩折券。齊景駟千，何曾食萬。顧榮錫炙，田文比飯。稚珪蛙鳴，彥倫鶴怨。廉頗負荆，須賈擢髮。孔翊絕書，申嘉私謁。淵明把菊，真長望月。子房取履，釋之結韤。郭丹約關，祖逖誓江。賈逵問事，許慎無雙。婁敬和親，白起坑降。蕭史鳳臺，宋宗雞窗。王陽囊衣，馬援薏苡。劉整交質，五倫十起。張敞畫眉，謝鯤折齒。盛彥感螬，姜詩躍鯉。宗資主諾，成瑨坐嘯。伯成辭耕，嚴陵去釣。董遇三餘，譙周獨笑。將閭仰天，王凌呼廟。二疏散金，陸賈分橐。慈明八龍，禰衡一鶚。不占隕車，子雲投閣。魏舒堂堂，周舍諤諤。無鹽如漆，姑射若冰。邾子投火，王思怒蠅。符朗皁白，易牙淄澠。周勃織薄，灌嬰販繒。馬良白眉，阮籍青眼。黥布開關，張良燒棧。陳遺飯感，陶侃酒限。楚昭萍實，束皙竹簡。曼倩三冬，陳思七步。劉寵一錢，廉范五袴。氾毓字孤，郗鑒吐哺。苟弟轉酷，嚴母埽墓。洪喬擲水，陳泰挂壁。王述忿狷，荀粲惑溺。宋女愈謹，敬姜猶績。鮑照篇翰，陳琳書檄。浩浩萬古，不可備甄。芟繁摭華，爾曹勉旃。
宗廟九德之歌辭 褚亮
皇祖誕慶，於昭于天。積德斯遠，茂攸緒先。維文應曆，神武弘宣。肇迹□水，成功坂泉。道光覆載，聲穆吉先。式備犧象，用□牲牷。禮終九獻，樂展四懸。神貺景福，遐哉永年。
太廟祼地歌辭 陳叔達
清廟既裸，鬱鬯推禮。大哉孝思，嚴恭祖禰。龍衮以祭，鸞刀思啓。發德朱弦，升歌丹陛。遙享粢盛，堂斟況齊。降福穰穰，來儀濟濟。
堦前石行 王績
上天布甘雨，萬物咸均平。自顧微且賤，亦得蒙滋榮。萋萋結綠枝，曄曄垂朱英。常恐零露降，不得全其生。歎息聊自思，此生豈我情。昔我未生時，誰者令我萌。棄置勿重陳，委化何所營。
九月九日 崔善爲
九日重陽節，三秋季月殘。菊花催晚氣，萸房辟早寒。霜濃鷹擊遠，霧重雁飛難。誰憶龍山外，蕭條邊興闌。
奉和九月九日應制 許敬宗
爽氣申時豫，臨秋肆武功。太液榮光發，曾城佳氣融。紫霄寒暑麗，黃山極望通。講藝遵先𮜿，覩德暢宸衷。鷲嶺飛夏服，娥魄亂雕弓。汗浹鑣流赭，塵生埓散紅。飲羽驚開石，中葉遽凋叢。雁殫雲路靜，烏墜日輪空。九流參廣宴，萬宇抃恩隆。
奉和守歲應制 許敬宗
玉琯移玄序，金奏賞彤闈。祥鸞歌裏轉，春燕舞前歸。壽爵傳三禮，燈枝麗九微。運廣薰風積，恩深湛露晞。送寒終此夜，延宴待晨暉。
凌晨 盧照隣
日掩鴻都夕，河低亂箭移。蟲飛明月戶，鵲繞落花枝。蘭襟帳北壑，玉匣鼓文漪。聞有啼鶯處，暗幄曉雲披。
陪羣公登箕山賦得羣字 宋之問
許由去已遠，冥莫見幽墳。世薄人不貴，茲山唯白雲。寧知三千歲，復有堯爲君。時佐激頹俗，登箕挹清芬。高節雖旦暮，邈與洪崖羣。
和黃門舅十五夜作 蘇頲
聞君陌上來，歌管沸相催。孤月連明照，千燈合暗開。寶裝遊騎出，香繞看車迴。獨有歸閑意，春庭伴落梅。
登綿州富樂山別李道士䇿 薛曜
珠闕崑山遠，銀宮漲海懸。送君從此路，城郭幾千年。雲霧含丹景，桑麻覆細田。笙歌未盡曲，風馭獨泠然。
九城尋山水 薛曜
菊浦桃源瞰九城，鸞歌鳳嘯忽將迎。千巖雜樹雲霞色，百道流泉風雨聲。上客由來軒蓋重，幽人自覺薜蘿輕。疑是昔年棲息地，山中日暮有餘情。
邙山古意 薛曜
昔掩佳城路，曾驚壑易遷。今接宜都里，翻疑海作田。鏤鼎名應大，生金字不傳。風飆吹白日，羅綺拭黃泉。象鳳笙留國，成龍劒上天。長樂移新壟，咸陽失舊阡。川流徒漫漫，神理竟綿綿。佇見飛來鶴，沈嗟不學仙。
鳳閣南廳槐樹半生死雖遇陽和終呈枯朽託根清禁頗覺非宜感物緣情率爾爲詠 李懷遠
庭槐歲月深，半死尚抽心。葉少寧障日，枝疎不礙禽。帷幄諒無取，棟梁非所在。媿在龍樓側，羞處鳳池陰。未能辭雨露，猶得款衣簪。惜悲生意盡，空餘古木吟。
和九月九日登慈恩寺浮圖應制 趙彥伯
出豫垂佳節，憑高陟梵宮。皇心滿塵界，佛迹現虛空。日月宜長壽，天人得大通。喜聞題寶偈，受記莫由同。
秋夜巫山 喬備
巫峽裴回雨，陽臺淡蕩雲。江山空窈窕，朝暮自紛氳。螢色寒秋露，猨啼清夜聞。誰憐夢魂遠，腸斷思紛紛。
晦日與盧舍人同詣補闕城南林園 孫逖
芳年正月晦，假日早朝迴。欲盡三春賞，還欽二阮才。柳迎郊騎入，花近□庭開。宛是人寰外，真情寓物來。
清明日青龍寺上方 劉長卿
上方偏可適，季月況堪過。遠近人都至，東西山色多。夕陽留逕草，新葉變庭柯。已度清明節，春愁如客何。
羽山 蕭頴士
九山方蕩潏，三考佇良材。夏祖何屯圯，遷殛此山隈。空餘下泉客，誰復辨黃能。
遊馬耳山 蕭頴士
茲山表東服，遠近瞻其名。合沓盡溟漲，渾渾連太清。我來疑初伏，幽路無炎精。流水出溪盡，覆蘿搖風輕。高深變氣候，俯仰暮天晴。入谷煙雨潤，登崖雲日明。乾坤正含養，種植總滋榮。草樹皆秀色，雛麋亂新聲。攀巖挹桂髓，洞穴拾瑤英。此地隱微逕，何人得長生。宿心尚葛許，彌願棲蓬瀛。太息宦名路，遲迴忠孝情。還丹昧遠術，養素慚幽貞。安得從此去，悠然昇玉京。
□□□趙載同遊焦湖夜歸作 蕭頴士
□□將澤國，淜騰迎淮甸。東江輸大江，別流從此縣。仙尉俯勝境，輕橈恣遊衍。自公暇有餘，微尚得所願。拈引間翰墨，風流盡歡宴。稍移井邑閑，始悅登眺便。遙岫逢應接，連塘乍迴轉。劃然氣象分，萬頃行可見。波中峰一點，雲際帆千片。浩歎無端涯，孰知蘊虛變。往遊信不厭，畢景方未還。蘭□煙靄裏，延緣蒲稗間。勢隨風潮遠，心與□□閑。迴見出浦月，雄光射東關。悠然蓬壺事，□□□衰顏。安得傲吏隱，彌年寓茲山。
龍興觀金籙建醮 王翰
泰山巖巖兮凌紫氛，中有羣仙兮乘白雲，陳金薦璧兮□□□。
山中松 張鼎
枝聳碧雲端，根侵蘚壁盤。幾經良匠顧，猶作散材看。雪積花開少，風多子落乾。空存後凋色，歲晚出林巒。
庭前晚花開 李白
西王母桃種我家，三千陽春始一花。結實苦遲爲人笑，攀折唧唧長咨嗟。
漢州王大錄事宅作 杜甫
南溪老病客，相見下肩輿。近髮看烏帽，催蓴煮白魚。宅中平岸水，身外滿牀書。憶爾才名叔，含悽意有餘。
田家作 皇甫冉
臥見高原燒，閑尋空谷泉。土膏消臘後，麥隴發春前。藥驗桐君錄，心齊莊子篇。荒村三數處，衰柳百餘年。好就山僧去，時過野舍眠。汲流寧厭遠，卜地本求偏。向子諳樵路，陶家置黍田。雪峰明晚景，風雁急寒天。且復冠名鶡，寧知冕戴蟬。問津夫子倦，荷蓧丈人賢。顧物皆從爾，求心正儻然。稽康嬾慢性，祗自戀風煙。
寄劉方平 皇甫冉
十年不出蹊林中，一朝結束甘從戎。嚴子持竿心寂歷，寥落荒籬遮舊宅。終日碧湍聲自喧，暮秋黃菊花誰摘。每望南峰如對君，昨來不見多黃雲。石徑幽人何所在，玉泉疎鐘時獨聞。與君從來同語默，豈是悠悠但相識。天畔三秋空復情，袖中一字無由得。世人易合復易離，故交棄置求新知。歎息青青長不改，歲寒霜雪貞松枝。
和中丞奉使承恩還終南舊居 皇甫冉
軒車尋舊隱，賓從滿郊園。蕭散煙霞興，殷勤故老言。謝公山不改，陶令菊猶存。苔蘚侵垂釣，松篁長閉門。風霜清吏事，江海諭君恩。祗召趨宣室，沈冥在一論。
同韓給事觀畢給事畫松石 皇甫冉
海嶠微茫那得到，楚關迢遞心空憶。夕郎善畫巖間松，遠意幽姿此何極。千條萬葉紛異狀，虎伏螭盤爭勁力。扶疎半映晚天青，凝澹全和曙雲黑。煙籠月照安可道，雨濕風吹未曾息。能將積雪辨晴光，每與連峰作寒色。龍樓不競繁花吐，騎省偏宜遙夜直。羅浮道士訪移來，少室山僧舊應識。掖垣深沈晝無事，終日亭亭在人側。古槐衰柳寧足論，還對罘罳列行植。
送從姪棲閑律師 皇甫冉
能知出世法，詎有在家心。南院開門送，東山策杖尋。經年期故里，及夏到空林。念遠長勞望，朝朝草色深。
勅移橘栽 張彪
南橘北爲枳，古來豈虛言。徙植期不變，陰陽感君恩。枝條皆宛然，本土封其根。及時望栽種，萬里繞花園。滋味豈聖心，實以憂黎元。暫勞致力重，永感貢獻煩。是嗟草木類，稟異於乾坤。願爲王母桃，千歲奉至尊。
曲龍山歌 一 顧況
曲龍丈人冠藕花，其顏色映光明砂。玉繩金枝有通籍，五嶽三山如一家。遙指叢霄呇靈島，島中曄曄無凡草。九仙傲倪折五芝，翠鳳白麟回異道。石臺石鏡月長明，石洞石橋連上清。人間妻子見不識，拍雲揮手升天行。摩天截漢何瀟灑，四石五雲更上下。下方小兆更拜焉，願得騎雲作車馬。
曲龍山歌 二 顧況
子欲居九夷，乘桴浮於海，聖人之意有所在。曲龍何在在海中，石室玉堂窅玲瓏。其下琛怪之所產，其上靈棲復無限。無風浪頂高屋脊，有風天晴翻海眼。願逐剛風騎吏旋，起居按摩參寥天。鳳皇頰骨流珠佩，孔雀尾毛張翠蓋。下看人界等蟲沙，夜宿層城阿母家。
柳宜城鵲巢歌 顧況
相公宅前楊柳樹，野鵲飛來復飛去。東家斫樹枝，西家斫樹枝。東家西家斫樹枝，發遣野鵲巢何枝。相君處分留野鵲，一月生得三箇兒。相君長命復富貴，口舌貧窮徒爾爲。
九日 耿湋
九日強游登藻井，髮稀那敢插茱萸。橫空過雨千峰出，大野新霜萬壑鋪。更望尊中菊花酒，殷勤能得幾回沽。
青陽館望九子山 竇叔向
蒼翠岧嶢上碧天，九峰遙落縣門前。毫芒映日千重樹，涓滴垂空萬丈泉。武帝南遊曾駐蹕，始皇東幸亦祈年。雲祠絕跡終難訪，唯有猨聲到客邊。
青出藍 王季友
芳藍滋匹帛，人力半天經。浸潤加新氣，光輝勝本清。還同冰出水，不共草爲螢。翻覆衣襟上，偏知造化靈。
皇帝移晦日爲中和節 王季友
皇心不向晦，改節號中和。淑氣同風景，嘉名別詠歌。湔裙移舊俗，賜尺下新科。曆象千年正，酺醵四海多。花隨春令發，鴻度歲陽過。天地齊休慶，歡聲欲蕩波。
送劉南史往杭州拜覲別駕叔 劉商
兄弟飄零自長年，見君眉白轉相憐。清揚似玉須勤學，富貴由人不在天。萬里榛蕪迷舊國，兩河烽火復相連。林中若使題書信，但問漳濱訪客船。
和汴州令狐相公白菊 楊巨源
兔園春欲盡，別有一叢芳。直似窮陰雪，全輕向曉霜。凝暉侵桂魄，晶彩奪螢光。素萼迎風舞，銀房泫露香。水晶簾不隔，雲母扇韜鋩。紈袖呈瑤瑟，冰容啓玉堂。今來碧油下，知自白雲鄉。留此非吾土，須移鳳沼傍。
城西別元九 白居易
城西三月三十日，別友辭春兩恨多。帝里却歸猶寂寞，通州獨去又如何。
遊小洞庭 白居易
湖山上頭別有湖，芰荷香氣占仙都。夜含星斗分乾象，曉映雷雲作畫圖。風動綠蘋天上浪，鳥棲寒照月中烏。若非神物多靈迹，爭得長年冬不枯。
傷蔡處士 楊衡
篋中遺草是琅玕，對此令人灑淚看。三逕尚疑行迹在，數螢猶自映書殘。晨光不借泉門曉，暝色空添隴樹寒。欲問皇天天更遠，有才無命說應難。
奉使過石門瀑布 丘丹
溪上望懸泉，耿耿雲中見。披榛上巖巘，絕壁正東面。千仞瀉聯珠，一潭噴飛霰。嵯灇滿山響，坐覺炎氛變。照日類虹蜺，從風似綃練。靈奇既天造，惜處窮海甸。吾祖昔登臨，謝公亦遊衍。王程懼淹泊，下磴空延眷。千里雷尚聞，巒迴樹葱蒨。奔波恭賤役，探討媿前彥。永欲洗塵纓，終當愜茲願。
秋夕宿石門館 丘丹
暝從石門宿，搖落四岩空。潭月漾山足，天河瀉澗中。杉松寒似雨，猨鳥夕驚風。獨臥不成寐，蒼然想謝公。
廬山瀑布 張碧
誰將織女機頭練，貼出青山碧雲面。造化工夫不等閑，剪破澄江凝一片。怪來洞口流嗚咽，怕見三冬晝飛雪。石鏡無光相對愁，漫漫頂上沈秋月。爭得陽烏照山北，放出青天豁胸臆。黛花新染插天風，驀吐中心爛銀色。五月六月暑雲飛，閣門遠看澄心機。參差碎碧落巖畔，梅花亂擺當風散。
林書記薔薇 張碧
東風折盡諸花卉，是箇亭臺冷如水。黃鸝舌滑跳柳陰，教看薔薇吐金蘂。雙成湧出琉璃宮，天香闊罩紅熏籠。西施曉下吳王殿，亂拋嬌臉新勻濃。瑤姬學繡流蘇幔，綠夾殷紅垂錦段。炎洲吹落滿汀雲，阮瑀庭前裝一半。醉且書懷還復吟，蜀箋影裏霞光侵。秦娥晚憑欄干立，柔枝墜落青羅襟。殷勤無波綠池水，爲君作鏡開妝蘂。
荅友人新栽松 張碧
石門新長青龍髯，虬身宛轉雲光粘。聞君愛我幽崖前，十株五株寒霜天。越溪老僧頭削雪，曾云手植當庭月。三十年來遮火雲，涼風五月生空門。願君栽於清澗泉，貞姿莫迓夭桃妍。□□易開還易落，貞姿鬱鬱長依然。山童嬾上孤峰巔，當窗劃破屏風煙。
金錢花 一 陳翥
裊露牽風夾瘦莎，一星星火遍窠窠。閑門永巷新秋裏，幸不傷廉莫怕多。
金錢花 二 陳翥
古蘚寒蕪讓品流，小齋多謝伴清幽。若教夷甫門前種，也是無多過一秋。
山居雨霽即事 長孫佐輔
結茅蒼嶺下，自與喧卑隔。況值雷雨晴，郊原轉岑寂。出門看反照，繞屋殘溜滴。古路絕人行，荒陂響螻蟈。籬崩瓜豆蔓，圃壤牛羊跡。斷續古祠鴉，高低遠村笛。喜聞東臯潤，欲往未通屐。杖策試危橋，攀蘿瞰苔壁。隣翁夜相訪，緩酌聊跂石。新月出汙尊，浮雲在中舃。常隳腐儒操，謬習經邦畫。有待時未知，非關慕沮溺。
秋日登山 長孫佐輔
逐勝不怯寒，秋山閑獨登。依稀小徑通，深處逢來僧。側右擁寒溜，欹松懸古藤。明書問知友，興詠將誰能。
自京師將赴黔南 竇鞏
風雨荆州二月天，問人須雇峽中船。西南一望雲和水，猶道黔南有四千。
中秋夜洞庭圓月 姚合
素月閑秋景，騷人汎洞庭。滄波正澄霽，涼葉未飄零。練彩凝葭菼，霜容靜杳冥。曉棲河畔鶴，宵映渚邊螢。圓彩含珠魄，微颷發桂馨。誰憐採蘋客，此夜宿孤汀。
濉陽行 李涉
黃昏日暮驅羸馬，夜宿濉陽烽火下。此地新經殺戮來，墟落無煙空碎瓦。層冰塞斷隋朝水，一道銀河貫千里。愁心翻覆夢難成，病僕呻吟呼不起。泗水三千招義軍，本是征戰邀殊勳。十年麾下蓄壯氣，一朝此地爲愁人。昨日太陽回照燭，轉見天心重含育。早晚東風的發生，古堤春草年年綠。
六歎 一 李涉
蓬萊島邊採珠客，西望人寰星漢隔。千重疊浪聳雲高，萬里平沙連月白。海中洞穴尋難極，水底鮫人半相識。玄蚌初開影暫明，驪龍欲近威難逼。辛苦風濤白首期，得珠却恨求珠時。隋侯歿世幾千載，只今薄俗空嗤嗤。
六歎 二 李涉
燕王愛賢築金臺，四方豪俊承風來。秦王燒書殺儒客，肘腋之中千里隔。去年八月幽幷道，昭王陵邊哭秋草。今年二月遊函關，秦家城外悲河山。河上山邊車馬路，殘日青煙五陵樹。
六歎 三 李涉
關東病儒客梁城，五歲十回逢亂兵。燒人之家食人肉，狼虎熾心都未足。城裏愁雲不開城，城頭野草春還綠。五十餘年忠烈臣，臨難守節羞謀身。堂上英髦沈白刃，門前輿隸乘朱輪。千古傷心汴河水，陰天落日悲風起。
却歸巴陵途中走筆寄唐知言 李涉
去年臘月來夏口，黑風白浪打頭吼。櫓聲軋軋搖不前，看他撩亂張帆走。逾月始到鸚鵡洲，嗚嗚暮角喧城頭。逡巡未得見官長，夢寢但覺生愁憂。軍中賢倅李監察，人馬曉來兼手札。教令參謁禮數全，頭頭要處相稱掣。唐氏一門今五龍，聲華殷殷皆如鍾。就中十一最年少，別有俊氣橫心胸。巧綴五言才刮骨，却怕柱天身硉矹。後輩無勞續出頭，坳塘不合窺溟渤。君家三兄舊山侶，方寸久來常許與。不覺淹留兩月餘，風光漫爛生洲渚。宇文文學儒家子，竹繞書齋花映水。醉舞狂歌此地多，有時酩酊扶還起。猥蒙方伯憐飢貧，假名許得陪諸賓。酒家債負有填日，恣意頗敢排青緡。余瞿二家同愛客，園蔬任遣奴人摘。野狐泉頭銀葉方，一別十年今再覿。更有風流歙奴子，能將盤帕來欺爾。白馬青袍豁眼明，許他真是查郎髓。良會芳時難再來，隟光電影長相催。扁舟惆悵人南去，目斷江天凡幾回。
山中五無奈何 一 李涉
無奈落葉何，紛紛滿衰草。疾來無氣力，擁戶不能掃。欲訪雲外人，都迷上山道。
山中五無奈何 二 李涉
無奈澗水何，喧喧夜鳴石。疎林透斜月，散亂金光滴。欲訪澗底人，路窮潭水碧。
山中五無奈何 三 李涉
無奈阿鼎何，嬌啼索梨栗。柴門正風雨，千向千回出。欲識老病心，賴渠將過日。
山中五無奈何 四 李涉
無奈梅花何，滿巖光似雪。春風總未至，獨自驚時節。欲見惆悵心，又看花上月。
江南雜題 張祜
積潦池新漲，頹垣址舊高。怒蛙橫飽腹，鬬雀墮輕毛。碧瘦三稜草，紅鮮百葉桃。幽棲日無事，痛飲讀離騷。
潤州楊別駕宅送蔣侍御收兵歸揚州 張祜
冷氣清金虎，兵威壯鐵冠。揚旌川色暗，吹角水風寒。人對輜軿醉，花垂睥睨殘。羨歸丞相閣，空望舊門闌。
觀泗州李常侍打毬 張祜
日出樹煙紅，開場畫鼓雄。驟騎鞍上月，輕撥鐙前風。斗轉時乘勢，旁捎乍迸空。等來低背手，爭得旋分騣。遠射門斜入，深排馬迥通。遙知三殿下，長恨出征東。
閑居 張祜
僻巷新苔徧，空庭弱柳垂。井欄防穉子，盆水試鵝兒。喜客加籩食，邀僧長路棋。未能拋世事，除此更何爲。
渡吳江 杜牧
堠館人稀夜更長，姑蘇城遠樹蒼蒼。江湖潮落高樓迥，河漢秋歸廣殿涼。月轉碧梧移鵲影，露低紅草溼螢光。文園詩侶應多思，莫醉笙歌掩華堂。
樊川寒食 喻鳧
新松□綠草，古柏翳黃沙。珮珂客驚鳥，綺羅人間花。蹙塵南北馬，碾石去來車。川晚悲風動，墳前碎紙斜。
芍藥 潘咸
閑來竹亭賞，賞極蘂珠宮。葉已盡餘翠，花纔半展紅。媚欺桃李色，香奪綺羅風。每到春殘日，芳華處處同。
晚步 劉得仁
野步晚悠悠，山光澹早秋。遠空淪日脚，多稼沒人頭。古木蟬齊噪，深塍水慢流。幽居迴不近，秋策却堪愁。
村晚閑步 劉得仁
緩步出居處，過原邊雁行。夕陽投草木，遠水迎蒼茫。野寺同蟾宿，雲溪劚藥嘗。蕭條霜景暮，極目盡堪傷。
冬日題興善寺崔律師院孤松 劉得仁
爲此疎名路，頻來訪遠松。孤標宜雪後，每見憶山中。靜影生幽蘚，寒聲入迥空。何年植茲地，曉夕動清風。
題新栽小松 劉得仁
滿庭蕭颯皆凡木，豈得颼飀似石溪。雪夜枝柯疑畫出，月中長短共人齊。未知何日干天及，恐到秋來被鶴棲。却向舊山尋得處，白雲根蕟覓應迷。
赴南巴留別蘇臺知己 賈島
人過梅嶺上，歲歲北風寒。落日孤舟去，青山萬里看。猿聲湘水靜，草色洞庭寬。已料生涯事，只應持釣竿。
紅薔薇 莊南傑
九天碎霞明澤國，造化工夫潛翦刻。翠葉長眉約細枝，殷紅短刺鉤春色。明日當樓晚香歇，金帶盤空已成結。謝豹聲催麥隴秋，熏風吹落猩猩血。
曉歌 莊南傑
鵾雞哭樹星河轉，海上金烏翅如電。嫦娥斂髮綰雲頭，玉女舒霞織天面。九土廚煙滿城邑，商洛隴頭車馬急。魏宮鐘動繡窗明，夢娥驚對殘燈立。
春草歌 莊南傑
漠漠緜緜幾多思，無言領得春風意。花裁小錦繡晴空，葉抽碧簟鋪平地。含芳弔影爭芬敷，繞雲恨起山蘼蕪。離人不忍到此處，淚娥滴盡雙真珠。
古松歌 莊南傑
山上山下松，森沈翠蓋煙。龜鱗犀甲鏁支體，泉聲雨脚洗春風。深碧麈尾埽冥濛，淺黃龍腹盤穹崇。拏天攫地數千尺，恐作雲雨歸維嵩。維嵩成大廈，莫遣邂逅逢樵者。
龍門八韻 薛能
河浸華夷闊，山橫宇宙雄。高波萬丈瀉，夏禹幾年功。川迸晴明雨，林生旦暮風。人看飜進退，鳥性斷西東。氣逐雲歸海，聲驅石落空。近身毛乍豎，當面語難通。沸沫歸何處，盤渦傍此中。從來化鬐者，攀去路應同。
新雪 薛能
細落麤和忽復繁，頓清朝市不聞喧。天迷皓色風何亂，地溼春泥土半飜。香暖會中懷岳寺，樵鳴村外想家園。閑吟只愛煎茶澹，斡破平光向近軒。
送判官赴京 薛能
闕下情偏已絕稀，天涯身遠復相依。庭花每對從容落，夜燭多同笑語歸。君子是行應柏署，鄙人何望即柴扉。青雲若遇交親話，白璧無心待發揮。
溪東岑望天都山 朱景玄
目望浮山丘，梯雲上東岑。羣峰爭入冥，巉巉生太陰。昔賢此升仙，結構窮聳深。未曉日先照，當晝色半沈。風泉雪霜飛，雲樹瓊玉林。大道非閉隔，無路不可尋。窺鏡澄夙慮，望壇起敬心。一從呼子安，永絕金玉音。
夜行次東關逢魏扶東歸 許渾
南北斷蓬飄，長亭酒一瓢。殘雲歸太華，疏雨過中條。樹色隨關[迥]，河聲入塞遙。勞歌此分首，風急馬蕭蕭。
南遊湘漢寄友人 李頻
南去遠三京，三湘五月行。巴江雪水下，楚澤火雲生。向野聊中飲，乘涼探暮程。離懷不可說，已近峽猨聲。
送劉山人歸洞庭 李頻
却共孤雲去，高眠最上峰。半湖乘早月，中路入疏鐘。秋盡蟲聲急，夜深山雨重。當時同隱者，分得幾株松。
寄友人乞菊栽 李郢
藥闌經雨正堪鋤，白菊煩君乞數株。潘岳賦中芳思在，陶潛籬下綠英無。移來稍及蟬鳴樹，種罷長教酒滿壺。□子成仙縱難學，九秋思看集鳩雛。
江邊柳 李郢
東風晴色挂闌干，眉葉初晴畏曉寒。江上別筵終日有，綠條春在長應難。
鵝兒 李郢
臘後閑行村舍邊，黃鵝清水真可憐。何窮散亂隨新草，永日淹留在野田。無事羣鳴遮水際，爭來引頸逼人前。風吹楚澤蒹葭暮，看下寒溪逐去船。
酬友人春暮寄枳花茶 李郢
昨日東風吹枳花，酒醒春晚一甌茶。如雲正護幽人壍，似雪纔分野老家。金餅拍成和雨露，玉塵煎出照煙霞。相如病渴今全校，不羨生臺白頸鵶。
郢自街西醉歸馬鞭墜失崔員外起祕書知其闕用皆許見貽俄頃之間二信俱至短長堅重價不相饒輒抒短章仰酬珍錫 李郢
蜀巖陰面冷冥冥，偃雪欺霜半露青。銛刃翦裁多鵲媚，細鞘揮拂帶龍腥。崖垂萬仞知無影，蘚漬千年合有靈。蘭省貴寮蓬閣吏，一時緘贈到雲亭。
即目 李郢
自笑騰騰者，非憨又不狂。何爲跧似鼠，而復怯於麞。落拓無生計，伶俜戀酒鄉。冥搜得詩窟，偶戰出文場。愛雪愁冬盡，懷人覺夜長。石樓多爽氣，檉案有餘香。運去非關拙，時來不在忙。平生兩閑暇，孤趣滿滄浪。
羅敷東館亭下流泉云至前山擁咽經歲移時掬弄惆悵成章 李郢
看山亭下小鳴泉，嗚咽難通亦可憐。惆悵無人爲疎鑿，擁愁含恨過年年。
白櫻樹 于武陵
記得花開雪滿枝，和蠭和蝶帶花移。如今花落遊蠭去，空作主人惆悵詩。
過南城縣麻姑山 一 崔櫓
似前如却玉堆堆，薄帶輕煙翠好裁。斜倚兔鉤孤影伴，校低仙掌一頭來。盤疑虎伏形難寫，展認龍拏勢未迴。驚訝昔人曾羽化，此中爭不接瑤臺。
過南城縣麻姑山 二 崔櫓
詩手難題畫手慙，淺青濃碧壘東南。塵愁世界忙心在，霞伴神仙穩夢酣。雨涕自悲看雪鬢，星冠無計整雲篸。家風負荷須名宦，可惜千峰綠似藍。
過南城縣麻姑山 三 崔櫓
差煙危碧半斜暉，何代仙人此羽飛。高袖鎮長寒柏暗，古祠時復彩雲歸。紅塵鞭馬顏將換，碧落驂鸞意有違。聲利繫身家繫念，今生辜負六銖衣。
和友人題僧院薔薇花三首 一 崔櫓
何人移得在蟬家，瑟瑟枝條簇簇霞。爭那寂寥埋草暗，不勝惆悵舞風斜。無緣影對金尊酒，可惜香和石鼎茶。看取老僧齊物意，一般拋擲等凡花。
和友人題僧院薔薇花三首 二 崔櫓
忍委芳心此地開，似霞顏色苦低迴。風驚少女偷香去，雨認巫娥覓伴來。今日獨憐僧院種，舊山曾映釣磯栽。三清上客知惆悵，勸我春醪一兩杯。
和友人題僧院薔薇花三首 三 崔櫓
露香如醉態如慵，斜壓危闌草色中。試問更誰過野寺，無憀徒自舞春風。蘭缸尚惜連明在，錦帳先愁入夏空。一日幾回來又去，不能容易捨深紅。
春晚泊船江村 崔櫓
芳草青青古渡頭，漁家住處暫維舟。殘花半樹悄無語，細雨滿天風似愁。家信不來春又晚，客程難盡水空流。自憐愛失心期約，看取花時更遠遊。
柳 崔櫓
風慢日遲遲，拖煙拂水時。惹將千萬恨，繫在短長枝。骨輭張郎瘦，腰輕楚女飢。故園歸未得，多少斷腸思。
蓮花 崔櫓
影欹晴浪勢欹煙，恨態緘言日抵年。輕霧曉和香積飯，片紅時墮化人船。人間有筆應難畫，雨後無塵更好憐。何限斷腸名不得，倚風嬌怯醉腰偏。
殘蓮花 一 崔櫓
倚風無力減香時，涵露如啼臥翠池。金谷樓前馬嵬下，世間殊色一般悲。
殘蓮花 二 崔櫓
不耐高風怕冷煙，瘦紅欹委倒青蓮。無人解把無塵袖，盛取殘香盡日憐。
惜蓮花 崔櫓
半塘前日染來紅，瘦盡金方昨夜風。留樣最嗟無巧筆，護香誰爲惜熏籠。緣停翠櫂沈吟看，忍使良波積漸空。魂斷舊溪顦顇態，冷煙殘粉楚臺東。
岳陽雲夢亭看蓮花 崔櫓
似醉如慵一水心，斜陽欲暝彩雲深。清明月照羞無語，涼冷風吹勢不禁。曾向楚臺和雨看，只於吳苑弄船尋。當時爲汝題詩徧，此地依前泥苦吟。
村路菊花 崔櫓
褭風驚未定，溪影晚來寒。不得重陽節，虛將滿把看。神仙誰采掇，煙雨惜彫殘。牧豎樵童看，應教愛爾難。
題山驛新桐花 崔櫓
雨餘煙膩暖香浮，影暗斜陽古驛樓。丹鳳總巢阿閣去，紫花空映楚雲愁。堪憐翠蓋奇於畫，更惜芳庭冷似秋。長日老春看落盡，野禽閑哢碧悠悠。
山路木芙蓉 崔櫓
不向橫塘泥裏栽，兩株晴笑碧巖隈。枉教絕世深紅色，只向深山僻處開。萬里王孫應有恨，三年賈傅惜無才。緣花更歎人間事，半日江邊悵望迴。
新柳 崔櫓
無情柔態任春催，似不勝風倚古臺。多少去年今日恨，御溝顏色洞庭來。
臨川見新柳 崔櫓
不見江頭三四日，橋邊楊柳老金絲。岸南岸北往來渡，帶雨帶煙深淺枝。何處故鄉牽夢想，兩迴他國見榮衰。汀州草色亦如此，愁殺遠人人不知。
南陽見柳 崔櫓
夜來風入最高枝，罥斷愁腸幾尺絲。楚塞曾吟煙午處，曲江長憶雪晴時。金銜細轂縈迴岸，戍笛牛歌遠近陂。還把舊年惆悵意，武安城下一吟詩。
別君山 崔櫓
點空誇黛妬愁媚，何必浮來結夢思。慙媿二年青翠色，惹窗黏枕伴吟詩。
宿壽安山陰館聞泉 崔櫓
一支清急萬山來，穿竹喧飛破石苔。夢在故鄉臨欲到，聲聞孤枕却驚迴。多愁鬢髮余甘老，有限年光爾莫催。綠憶舊遊相似處，月明山響子陵臺。
共佳人守歲 劉綺莊
桂華窮北陸，荆豔作東鄰。殘妝欲送曉，薄衣已迎春。舉袖爭流雪，分歌競繞塵。不應將共醉，年去遠催人。
詠白蓮 一 皮日休
膩於瓊粉白於脂，京兆夫人未畫眉。靜婉舞偷將動處，西施嚬效半開時。通宵帶露妝難洗，盡日凌波步不移。願作水仙無別意，年年圖與此花期。
詠白蓮 二 皮日休
細嗅深看暗斷腸，從今無意愛紅芳。折來只合瓊爲客，把種應須玉甃塘。向日但疑酥滴水，含風渾訝雪生香。吳王臺下開多少，遙似西施上素妝。
赤門堰白蓮花 皮日休
縞帶與綸巾，輕舟漾赤門。千迴紫萍岸，萬頃白蓮村。荷露傾衣袖，松風入髻根。瀟疎今若此，爭不盡餘尊。
丁巳元日 司空圖
稟朔華夷會，開春氣象生。日隨行闕近，嶽爲壽觴晴。作睿由稽古，昭仁事措刑。上玄勞眷佑，高廟保忠貞。星變當移幸，人心喜奉迎。傳呼清御道，雪涕識臣誠。鼎餁和方濟，台階潤欲平。扶天咨協力，併日召延英。金躍洪鑪動，雲驅衆蟄驚。關中留王氣，席上縱奇兵。累降搜賢詔，兼持進善旌。短轅收驥步，直路發鵬程。自乏匡時略，非沽矯俗名。鶴籠何足獻，蝸舍別無營。羸帶漳濱病，吟哀越客聲。移居荒藥圃，耗志在棋枰。醉忘身空老，書憐眼尚明。偶能甘蹇分，豈是薄浮榮。慮戒防微淺，□知近利輕。獻陵三百里，寤寐禱時清。
光啓三年人日逢鹿 司空圖
浮世仍逢亂，安排賴佛書。勞生中壽少，抱疾上昇疎。日暖人逢鹿，園荒雪帶鋤。知非今又過，蘧瑗最憐渠。
重陽山居 司空圖
此身逃難入鄉關，八度重陽在舊山。籬菊亂來成爛熳，家僮常得解登攀。年隨曆日三分盡，醉伴浮生一片閑。滿目秋光還似鏡，殷勤爲我照衰顏。
旅中重陽 司空圖
乘時爭路秪危身，經亂登高有幾人。今歲節唯南至在，舊交墳向北邙新。當歌共惜初筵樂，且健無辭後會頻。莫道中冬猶有閏，蟾聲纔盡即青春。
南至日 司空圖
年年山□□來頻，莫強孤危競要津。吉卦偶成開病眼，暖簷還葺寄羸身。求仙自躁非無藥，報國當材別有人。鬢髮堪傷白已遍，鏡中更待白眉新。
五月九日 司空圖
金石皆銷鑠，賢愚共網羅。達從詩似偈，狂覺哭勝歌。高燕凌鴻鵠，枯槎壓芰荷。此中無別境，此外是閑魔。
庚子臘月五日 司空圖
複道朝延火，嚴城夜漲塵。驊騮思故第，鸚鵡失佳人。禁漏虛傳點，妖星不振辰。何當迴萬乘，重覩玉京春。
中元夜看月 羅隱
朦朧南溟月，洶湧出雲濤。下射長鯨眼，遙分玉兔毫。勢來牛斗動，路越宵冥高。竟夕瞻光影，昂頭把白醪。
木蘭 唐彥謙
衆花搖落正無憀，脉脉芳叢契後凋。舒卷綠苞臨小檻，剪裁檀的綴長條。獨當春盡情何限，尚有秋期別未遙。桃葉近來消息絕，見君長憶渡江橈。
玉蘂 唐彥謙
玉蘂兩高樹，相輝松桂旁。向來塵不雜，此夜月仍光。秀掩叢蘭色，豔吞穠李芳。世人嫌具美，何必更清香。
蓮 唐彥謙
新蓮映多浦，迢遞綠塘東。靜影搖波日，寒香映水風。金塵飄落蘂，玉露洗殘紅。看著餘芳少，無人問的中。
望岳時賊據華夏 唐彥謙
長路風埃隔楚氛，忽驚神岳映朝曛。削成絕壁五千仞，高揖泥金七十君。祝史祕辭今莫睹，從臣嘉頌久無聞。幽人閑望封中地，好爲吾皇起白雲。
柳 唐彥謙
春風向楊柳，能事盡風流。有意疑張緒，無情見莫愁。依然金谷在，寧免武昌偷。前路難回首，何須苦映樓。
垂柳 唐彥謙
垂柳碧髯茸，樓昏帶雨容。思量成晝夢，來去發春慵。梳洗憑張敞，乘騎笑稚恭。碧虛從轉笠，紅燭近高舂。怨臉明秋水，愁眉淡遠峰。小園花盡蝶，靜院酒醒蛩。舊作琴臺鳳，今爲藥店龍。寶奩拋擲久，一任景陽鐘。
紫薇花 唐彥謙
素秋寒露重，芳事固應稀。小檻臨清沼，高叢見紫薇。溫{麻/昷}終有思，暗淡豈無輝。見欲迷交甫，誰能狀宓妃。妝新猶倚鏡，步緩不勝衣。怳似新相得，倀如久未歸。又疑神女過，猶佩七香幃。還似星娥織，初臨五綵機。慶雲今已集，威鳳莫驚飛。綺筆題難盡，煩君白玉徽。
望中條 唐彥謙
虞鄉縣西郭，改觀揖中條。第蓄終南小，交□□□遙。崦深應有寺，峰近恐通橋。爲語前村叟，他時寄採樵。
蒙穀山 唐彥謙
蒙穀山低碧海枯，仲君閑坐說麻姑。遙天鶴語知虛實，長夜神光竟有無。祕祝齋心開九轉，侍臣回首聽三呼。交朋漫信文成術，短燭瑤壇漏滿壺。
菊 唐彥謙
雪菊金英兩斷腸，蝶翎蜂鼻帶清香。寒村宿霧臨幽徑，廢苑斜暉傍短牆。近取松筠爲伴侶，遠將桃李作參商。年來病肺疎杯酒，每憶龍山似故鄉。
山中 方干
愛山却把圖書賣，嗜酒空教僮僕賒。秪向堦前便漁釣，那知枕上有雲霞。暗泉出石飛仍咽，小徑通橋直復斜。窗竹未抽今夏笋，庭梅曾試當年花。姓名未及陶弘景，髭鬢白於姜子牙。松月水煙千古在，未知終久屬誰家。
次韻和盧先輩避難寺居看牡丹 王駕
亂後寄僧居，看花恨有餘。香宜閑靜立，態似別離初。朵密紅相照，欄低畫不如。狂風任吹却，最共野人疎。
晨興 翁承贊
鼓絕天街冷霧收，曉來風景已堪愁。槐無顏色因經雨，菊有精神爲傍秋。自愛鮮飆生戶外，不教閑事住心頭。披襟徐步一蕭灑，吟繞盆池想狎鷗。
江上吟曉 王貞白
一葉野人舟，長將載酒游。夜來吟思苦，江上月華秋。曉露滿紅蓼，輕波颺白鷗。漁翁似有約，相伴釣中流。
過商山 王貞白
一宿白雲根，時經採麝村。數峰雖似蜀，當晝不聞猨。馬立溪沙淺，人爭閣道喧。明朝棄襦罷，步步入金門。
泛鏡湖□□ 王貞白
我泛鏡湖日，未生千里蓴。時無賀賓客，誰識謫仙人。吟對四時雪，憶遊三島春。惡聞忘越事，洗耳大江濱。
太湖石 王貞白
誰憐孤峭質，移在太湖心。出得風波外，任他池館深。不同花逞豔，多媿竹垂陰。一片至堅操，那憂歲月侵。
依韻和幹公題庭中太湖石二首 一 王貞白
山立秪盈尋，高奇藥圃陰。風濤打欲醉，巖穴蟄方深。蘚點晴偏綠，蛩藏曉競吟。歲寒終不變，堪比古人心。
依韻和幹公題庭中太湖石二首 二 王貞白
徒勞水府尋，宛在玉堂陰。蘭圃安雖窄，盆池映轉深。山僧來盡愛，詩客見先吟。若是買花者，年年不計心。
書陶潛醉石 王貞白
片石陶真性，非爲麴糵昏。爭如累月醉，不笑獨醒人。積疊莓苔色，交加薜荔根。至今重九日，猶待白衣魂。
看天王院牡丹 王貞白
前年帝里探春時，寺寺名花我盡知。今日長安已灰燼，忍隨南國對芳枝。
芍藥 王貞白
芍藥承春寵，何曾羨牡丹。麥秋能幾日，穀雨只微寒。妬態風頻起，嬌妝露欲殘。芙蓉浣紗伴，長恨隔波瀾。
獨芙蓉 王貞白
方塘清曉鏡，獨照玉容秋。蠹芰不相採，歛蘋空自愁。日斜還顧影，風起強垂頭。芳意羨何物，雙雙鸂鶒游。
馮氏書齋小松二首 一 王貞白
孤根生遠岳，移植翠枝添。自秉雪霜操，任他蜂蝶嫌。微陰連迥竹，清韻入疎簾。聳勢即空碧，時人看莫厭。
馮氏書齋小松二首 二 王貞白
得地已經歲，清音晝夜聞。根涵舊山土，葉間近溪雲。野鶴望長遠，庭花笑不羣。須知搖落後，衆木始能分。
社日村居 張蠙
鵝湖山下稻粱肥，㹠穽雞棲對掩扉。桑柘影斜春社散，家家扶得醉人歸。
八月十六夜月 盧延讓
十六勝三五，中天照大荒。秪訛些子緣，應號沒多光。桂老猶全在，蟾深未煞忙。難期一年事，到曉泥詩章。
冬除夜書情 盧延讓
兀兀坐無味，思量誰與隣。數星深夜火，一箇遠鄉人。雁翥天微雪，風號樹欲春。愁章自難過，不覺苦吟頻。
觀新歲朝賀 盧延讓
龍墀初立仗，鴛鷺列班行。元日燕脂色，朝天樺燭香。表章堆玉案，繒帛滿牙牀。三百年如此，無因及我唐。
中秋月 曹松
九十日秋色，今秋已十分。孤光吞列宿，四面絕微雲。衆木排疎影，寒流疊細紋。遙遙望丹桂，心緒更紛紛。
寄方干 曹松
桐廬江水閑，終日對柴關。因想別離處，不知多少山。釣舟春岸闊，庭樹晚煙還。莫便求棲隱，桂枝堪恨顏。
宿山寺 曹松
溪山盡日行，方聽遠鐘聲。入院逢僧定，登樓見月生。露垂羣木潤，泉落一巖清。此景關吾事，通宵寐不成。
冬日登江樓 曹松
高樓臨古岸，野步晚來登。江水因寒落，山雲爲雪凝。遠村雖入望，危檻不堪凭。親老未歸去，鄉愁徒自興。
客中立春 曹松
玉燭傳佳節，陽和應此辰。土牛呈歲稔，綵燕表年春。臘盡星回次，寒餘月建寅。梅花將柳色，偏思越鄉人。
送鄭谷歸宜春 曹松
無成歸故國，上馬亦高歌。況是飛鳴後，殊爲喜慶多。暑消嵩岳雨，涼吹洞庭波。莫使閑吟去，須期接盛科。
送曾德邁歸寧宜春 曹松
湘東山川有清輝，袁水詞人得意歸。幾府爭馳毛義檄，一鄉看侍老萊衣。筵開灞岸臨清淺，路去藍關入翠微。想到宜陽更無事，併將歡慶奉庭闈。
山泉 李洞
半空飛下水，勢去響如雷。靜徹啼猨寺，高凌坐客臺。耳同經劒閣，身若到天台。濺樹吹成凍，凌祠觸作灰。深中試楖栗，淺處落莓苔。半夜重城閉，潺湲枕上來。
松 盧士衡
雲外千尋好性靈，伴杉陪柏事孤貞。招呼暑氣終無分，應和涼風別有聲。細雨灑時花旋落，道人食處葉重生。如逢郢匠垂搜採，爲棟爲梁力不輕。
再遊紫陽洞重題小松 盧士衡
仙家種此充朝食，葉葉枝枝造化力。去年見時似鶴高，今年蕭騷八九尺。不同矮檜終委地，定向晴空倚天碧。好期逸士統貞根，昂枝點破秋苔色。尋思凡眼重花開，寧知此木超塵埃。秪是十年五年間，堪作大廈之宏材。
湘江曉望 熊皎
笙歌歡罷散離筵，水色朦朧蘸宿煙。山響疎鐘何處寺，火光收釣下灘船。微雲過島侵微月，古岸平江浸遠天。歸夢已闌風色動，孤帆仍要住無緣。
早行 熊皎
結束何妨早，將行四顧頻。山前猶見月，陌上未逢人。遠樹動宿鳥，危橋怯病身。漸明恆自慰，應免復迷津。
遊嵩山 熊皎
獨背焦桐訪洞天，暫攀靈迹棄塵緣。深逢野草皆疑藥，靜見樵人恐是仙。翠木入雲空自老，古碑橫水莫知年。可憐幽景堪長往，一任人間歲月遷。
九華望廬山 熊皎
九江山勢盡崢嶸，惟有匡廬最得名。萬疊影遮殘雪在，數峰嵐帶夕陽明。冷侵醉榻鋪秋色，高亞吟龍送水聲。只待丹霄酬志了，白雲深處是歸程。
道傍松 熊皎
偃蓋當衢莫記年，獨含蒼翠鶴應憐。垂陰獨向笙歌地，有韻自成風雨天。塵□路岐分夜月，燒侵根脚起殘煙。論功只合行人賞，銷得煩蒸古道邊。
月中桂 熊皎
斷破重輪種者誰，銀蟾何事便相隨。莫言望夜無攀處，却是吟人有得時。孤影不凋清露滴，異香常在好風吹。幾回目斷雲霄外，未必姮娥惜一枝。
湖上望廬山 孫魴
輟櫂南湖首重迴，笑青吟翠向崔嵬。天應不許人全見，長把雲藏一半來。
題梅嶺泉 孫魴
梅嶺舊聞傳，林亭勢峞然。登臨真不易，幽勝恐無先。楚野平千里，吳江曲一邊。標形都大別，洞府豈知焉。飛閣橫空去，征帆落面前。南雄雉堞峻，北壯鳳臺連。爛熳三春媚，參差百卉妍。風桃諸處錦，洛竹半溪煙。燕入晴梁語，鶯從暖谷遷。石根朝靄碧，簾際晚霞鮮。逕柳行難約，庭莎醉好眠。清明時更異，造化意疑偏。不獨宜韶景，尤須看暑天。藥苗繁似結，蘿蔓猛如編。珠亞垂枝果，冰澄汲井泉。粉牆蜩蛻落，丹檻雀雛顛。炎氣微茫覺，清飆左右穿。雲峰從勃起，葵葉豈勞扇。又見秋天麗，渾將夏日懸。紅黰著霜樹，香老臥池邊。菱芡誰鋪繡，莓苔自學錢。暗蟲依砌響，明月逗簾圓。小砌滋新菊，高軒噪暮蟬。雨聲寒颯颯，雁影曉聯聯。釋此何堪玩，深冬更可憐。窗中看短景，樹裏見重川。岡阜分明出，杉松氣概全。謳成白雪曲，吟是早梅篇。剏制誰人解，根基太守賢。或時留皂蓋，盡日簇華筵。誰詠憂黎庶，狂遊泥管弦。交加豐玉食，來去迸金船。侍從非常客，俳諧像列仙。畫旗張赫奕，妖妓舞嬋娟。罷宴心猶戀，將歸興尚牽。秪應愁逼夜，寧厭賞經年。孤賤今何幸，躋攀奈有緣。展眉驚豁達，徐步喜周旋。諷詠雖知苦，推功靡極玄。聊書四十韻，甘責未精專。
廬山瀑布 孫魴
有山來便有，萬丈落雲端。霧噴千巖濕，雷傾九夏寒。圖中僧寫去，湖上客迴看。却羨爲猨鶴，飛鳴近碧湍。
牡丹 孫魴
意態天生異，轉看看轉新。百花休放豔，三月始爲春。蝶死難離檻，鶯狂不避人。其如豪貴地，清醒復何因。
主人司空後亭牡丹 孫魴
佳卉挺芳辰，夭容乃絕倫。望開從隔歲，愁過即無春。體物真英氣，餘花似庶人。蜂攢知眷戀，鳥語亦殷勤。況在豪華地，寧同里巷塵。酷憐應喪德，多賞奈怡神。忌穢栽時土，嘗甜折處津。繞行那識倦，圍坐豈辭頻。入夢殊巫峽，臨池勝洛濱。樂喧絲雜竹，露漬卯連寅。飲興尤思滿，吟情自合新。怕風惟怯夜，憂雨不經旬。欄檻爲良援，亭臺是四鄰。雖非能伐性，爭免礙還淳。鬬豔何慚蜀，矜繁未讓秦。私心期一日，許近看逡巡。
看牡丹二首 一 孫魴
莫將紅粉比穠華，紅粉那堪比此花。隔院聞香誰不惜，出欄呈豔自應誇。北方有態須傾國，西子能言亦喪家。輸我一枝和曉露，真珠簾外向人斜。
看牡丹二首 二 孫魴
看花長到牡丹月，萬事全忘自不知。風促乍開方可惜，雨淋將謝可堪悲。閑年對坐渾成偶，醉後拋眠恐負伊。也擬便休還改過，迢迢爭奈一年期。
題未開牡丹 孫魴
青苞雖小葉雖疎，貴氣高情便有餘。渾未盛時猶若此，算應開日合何如。尋芳蝶已棲丹檻，襯落苔先染石渠。無限風光言不得，一心留在暮春初。
主人司空見和未開牡丹輙却奉和 孫魴
把筆臨芳不自怡，首徵章句促妖期。已驚常調言多鄙，遽捧高吟媿可知。絕代貞名應愈重，千金方笑更難移。狂歌狂醉猶堪羨，大拙當時是老時。
又題牡丹上主人司空 孫魴
一年芳勝一年芳，愛重賢侯意異常。手闢紅房看闊狹，自張青幄蓋馨香。白疑美玉無多潤，紫覺靈芝不是祥。秪恐夢徵他日去，又須疑向鳳池傍。
牡丹落後有作 孫魴
未發先愁有一朝，如今零落更魂銷。青叢別後無多色，紅線穿來已半焦。蓄恨綺羅猶眷眷，薄情蜂蝶去飄飄。明年雖道還期在，爭奈憑欄乍寂寥。
甘露寺紫薇花 孫魴
蜀葵鄙下兼全落，菡萏清高且未開。赫日迸光飛蝶去，紫薇擎豔出林來。聞香不稱從僧舍，見影尤思在酒杯。誰笑晚芳爲賤劣，便饒春麗已塵埃。牽吟過夏惟憂盡，立看移時亦忘迴。惆悵寓居無好地，嬾能分取一枝栽。
老松 孫魴
鬱鬱復蒼蒼，秋風韻更長。空心應有□，老葉不知霜。子落生深澗，陰清背夕陽。如逢東岱雨，猶得覆秦王。
柳 一 孫魴
蘢葱二月初，青軟自相紆。意態花猶少，風流木更無。影繁晴陌上，煙重古城隅。煬帝河聲裏，幾番榮又枯。
柳 二 孫魴
數樹新栽在畫橋，春來猶自長長條。東風多事剛牽引，已解纖纖學舞腰。
柳 三 孫魴
金堤堤上一林煙，況近清明二月天。別有數枝遙望見，畫橋南面拂鞦韆。
柳 四 孫魴
春物牽情不奈何，就中楊柳態難過。也知是處無花去，爭奈看時未覺多。
柳 五 孫魴
小眉初展綠條稠，露壓煙濛不自由。莫是折來偏屬意，依稀相似是風流。
柳 六 孫魴
九衢春霽濕雲凝，着地𣯶𣯶礙馬行。擬折無端拋又戀，亂穿來去羨黃鶯。
柳 七 孫魴
千樹陰陰蓋御溝，雪花金穗思悠悠。先朝事後應無也，惟是荒根逐碧流。
柳 八 孫魴
搖蕩和風恃賴春，蘸流遮路逐年新。顛狂絮落還堪恨，分外欺凌寂寞人。
柳 九 孫魴
暖催春促吐芳芽，伴雨從風處處斜。莫道玄功無定配，不然爭得見桃花。
柳 十 孫魴
小池前後碧江濱，窣翠拋青爛熳春。不是和風爲擡舉，可能開眼向行人。
柳 十一 孫魴
深綠依依配淺黃，兩般顏色一般香。到頭嬝娜成何事，秪解年年斷客腸。
看桑 孫魴
簇簇互相遮，閑看實可嗟。藉多雖是葉，栽盛不如花。春綠暗連麥，秋乾暮立鴉。舊鄉曾種得，經亂屬誰家。
僊都山留題 劉昭禹
林下事無非，塵中竟不知。白雲深擁我，青石合眠誰。山靜擣靈藥，夜閑論古詩。此來親羽客，何日變枯髭。
晚霽望嶽𪋤 劉昭禹
湘西斜日邊，峭入幾尋天。翠落重城內，屏開萬戶前。崖崚危濺瀑，林罅靜通仙。誰肯功成後，相攜掃石眠。
石筍 劉昭禹
千古海門石，移歸吟叟居。竅腥蛟出後，形瘦浪衝餘。工語寧無玉，僧知忽有書。好期仙者叱，變化向庭隅。
傷雨後牡丹 劉昭禹
廢功看不已，醉起又持杯。數日簾常卷，中宵雨忽來。淒涼無戲蝶，零落在蒼苔。造化根難問，令人首可迴。
送人紅花栽 劉昭禹
世上紅蕉異，因移萬里根。艱難離瘴土，瀟灑入朱門。葉戰青雲韻，花零宿露痕。長安多未識，誰想動吟魂。
曉望 劉乙
地祇逃秀境，神化或殷雷。裂漢媧補合，高峰劒躍開。即今新定業，何世不遺才。若是浮名道，須言有禍胎。
山中早起 劉乙
雞調扶桑枝，秋空隱少微。闊雲霞並曜，高日月爭輝。若厥開天道，同初發帝機。以言當代事，閑闢紫宸扉。
晚步 姚揆
陋巷貧疑本姓顏，晚來閑步出林間。數聲長笛吹沈日，一片殘雲點破山。島寺漸疎敲石磬，漁家方半掩柴關。遲迴從此搜吟久，待得溪頭月上還。
秋日江東晚行 姚揆
迢迢驅馬過江東，此際令人恨莫窮。一撮秋煙堤上白，半輪殘日嶺頭紅。路岐滋味猶如舊，鄉曲聲音漸不同。含思看看到梁苑，畫樓絲竹徹遙空。
雪晴 楊凝式
春來冰未泮，冬至雪初晴。爲報方袍客，豐年瑞已成。
儲潭廟 裴諝
江水上源急如箭，潭北轉急令目眩。中間十里澄漫漫，龍蛇若見若不見。老農老圃望天語，儲潭之神可致雨。質明齋服躬往奠，牢醴豐潔精誠舉。女巫紛紛堂下儛，色似授兮意似與。雲在山兮風在林，風雲忽起潭更深。氣霾祠宇連江陰，朝日不復照翠岑。迴溪口兮櫂清流，好風帶雨送到州。吏人雨立喜再拜，神兮靈兮如獻酬。城上樓兮危架空，登四望兮暗濛濛。不知兮千萬里，惠澤願兮與之同。我有言兮報匪徐，車騎復往禮如初。高垣墉兮大其門，灑掃丹雘壯神居。使過廟者之加敬，酒食貨財而有餘。神兮靈，神兮靈，匪享慢，享克誠。
臘月中與韋戶曹游發生洞裴回之際見雙白蝙蝠三飛洞門時多異之同爲口號 任要
山翠羃靈洞，洞深玄想微。一雙白蝙蝠，三度向明飛。雖然有兩翅，了自無毛衣。若非飽石髓，那得凌□□。偶見歸堪說，殊勝不見歸。